8-дарс/Масжидда аёлларнинг ўзлари учун бир эшикни хослаш ҳақидаги боб. | Ислом Нури\nДушанба 19 Март 2018 | 2 Ражаб 1439 Ҳижрий-қамарий\n8-дарс/Масжидда аёлларнинг ўзлари учун бир эшикни хослаш ҳақидаги боб.\n1276 марта кўрилган\nБундан аввалги дарсларимизда аёл кишининг уйда ўтиришлиги ҳақидаги, эҳтиёж бўлганда чиқишлигининг жоизлиги ҳақидаги китобни ўқиб, ўрганиб ўтдик. Унда аёллар эҳтиёж туфайли кўчага чиққанларида баъзи бир қоидаларга роия қилишлари зарурлигини ҳам айтиб ўтдик. Энди кўчага чиққанда аёл киши эркакларга аралашишлик эҳтимоли бўлгани учун алоҳида бир китобда, яъни "Аралашишни ман қилиш ҳақидаги китоб" деб номлаган китобда аралашишдан қайтарадиган баъзи бир ҳадисларни ўрганиб ўтамиз.\n“باب تخصيص النساء بباب في المسجد”\nМасжидда аёлларнинг ўзига хос эшикни хослашлик ҳақидаги боб.\n«عَنْ نَافِعٍ، عَنِ ابْنِ عُمَرَ، قَالَ: قَالَ رَسُولُ اللَّهِ صَلَّى اللهُ عَلَيْهِ وَسَلَّمَ: «لَوْ تَرَكْنَا هَذَا الْبَابَ لِلنِّسَاءِ» قَالَ نَافِعٌ: فَلَمْ يَدْخُلْ مِنْهُ ابْنُ عُمَرَ حَتَّى مَاتَ»\nНофеъ Ибн Умардан ривоят қилади. Ибн Умар айтдиларки: Расулуллоҳ соллаллоҳу алайҳи ва саллам дедилар: “Мана шу эшикни аёлларга қолдирсак”. Нофеъ айтади: Ибн Умар Расулуллоҳ соллаллоҳу алайҳи ва салламдан шу гапни эшитганларидан кейин то вафот этгунларига қадар мана шу эшикдан қайтиб кирмадилар.\nНабий соллаллоҳу алайҳи ва салламнинг Мадинадаги масжидларининг бир нечта эшиклари бор эди. У эшикларнинг ҳар биридан намозхонлар киришар эди. Эркаклар ҳам, аёллар ҳам хоҳлаган эшикларидан киришар эди. Расулуллоҳ соллаллоҳу алайҳи ва саллам эшиклардан бирини аёлларга хослашни хоҳладилар ва бунга тарғиб қилиб "Бир эшикни аёлларга қолдирсак", дедилар. Шу билан бир эшик аёлларники бўлиб қолди. Ҳозирги кунда суффанинг қаршисидаги, шарқ томондаги эшик "аёллар эшиги" деб номланади "бабун ниса" деб валлоҳу аълам шу эшик бўлган бўлиши мумкин.\nАёллар аввалги ҳадисларимизда зикри ўтди, аксар ҳолатда тунги намозларда, фажрда, яъни эрта тонгда ва шом, хуфтон намозларига келишар эди. Шундай ҳолатлар ҳам бўлардики, кундузларда масалан, пешин, аср намозларида аёлларнинг эшигидан деярли биров кирмас эди. Аёллар йўқлиги туфайли гоҳи эркаклар ўша эшикдан киришар эди. Лекин Ибн Умар розияллоҳу анҳумо суннатга қаттиқ амал қилганларидан, Расулуллоҳ соллаллоҳу алайҳи ва салламнинг шу битта гаплари кифоя қилди, "Шу эшикни аёлларга қолдирсак" умр бўйи шу эшикдан қайтиб кирмадилар, ҳатто, аёллар йўқ пайтида ҳам. Ушбу ҳадисни Абу Довуд ривоят қилганлар.\nАбу Довудни шарҳлаган Аллома Абут Тийб Муҳаммад Шамсулҳақ Азим Ободий айтадиларки: Бу ҳадисдан мақсад, аёллар масжидга кириб чиқишда аралашмасинлар ва яна ҳадисда далолат борки, масжиднинг ичида аёллар эркакларга аралашмасинлар, балки улар масжиднинг бир четида, алоҳида, бир чеккада имомга иқтидо қилиб намоз ўқисинлар. Абут Тийб раҳимаҳуллоҳдан нақл тугади.\nДемак, шариати исломийя эркаклар ва аёллар аралашиши ва учрашиши мумкин бўлган ўринларда, уларнинг баъзилари бошқаларига аралашиб кетмасликларига қаттиқ аҳамият берган ва бунинг ўз эҳтиёт чораларини кўрган. Бу эҳтиёт чораларидан бири бобимизнинг ҳадиси. Бундан ташқари ҳам бу хусусда бир қанча ҳадислар ворид бўлган. Абу Ҳурайра розияллоҳу анҳу ривоят қиладилар, дедилар: Расулуллоҳ соллаллоҳу алайҳи ва саллам айтдиларки: “Эркакларнинг сафларининг яхшироғи аввалгиси, ёмонроғи охиргиси. Аёлларнинг сафларининг яхшироғи охиргиси, ёмонроғи аввалгиси”. Имом Нававий раҳимаҳуллоҳ ушбу ҳадисни шарҳлаб туриб дедиларки: “Ҳадисдаги аёлларнинг сафларидан мурод эркаклар билан бирга масжидда намоз ўқийдиган аёлларнинг сафларидир.\nАммо аёллар ўзлари ёлғиз, алоҳида жамоатда ўқишадиган бўлишса уларнинг ҳам сафлари яхшилик, ёмонликда яъни фазилатда эркакларникига ўхшайди. Аввалги сафлари яхшироқ бўлади, охиргилари ёмонроқ бўлади. Чунки, у кеч қолиб, имомдан узоқроқ тургани учун.\nИмом Нававий шарҳларида давом этиб айтадиларки: Аёллар сафларининг охиргилари яхшироқ дейилди. Бунинг сабаби эркакларга аралашишдан узоқроқ бўлганликлари учундир ва эркакларни кўрмасликлари ва уларнинг, яъни аёлларнинг ҳаракатларини кўрган пайтда ёки уларни сўзларини эшитган пайтларида бир-бирларининг ҳаракатларини, овозларини эшитган пайтда қалблар боғланиб қолмаслиги учундир. Уларнинг, яъни аёлларнинг сафларининг аввали мазмум саналди, чунки бу ҳозир айтиб ўтилган нарсанинг акси бўлгани учун. Яъни, улар эркакларга яқин бўлишади, кўриб қолишади, гапларини эшитиб қолишади ваҳоказо бўлганлиги учун аёлларнинг аввалги сафлари мазмум, ёмонроқ деб эътибор қилинди.\nШундай дейиш билан аёлларни ҳам, эркакларни ҳам бир-биридан узоқлаштирилди.\nБу ҳадисни эшитган ҳар бир аёл иложи борича орқа сафга туришга ҳаракат қилади. Бу ҳадисни эшитган ҳар бир эркак иложи борича олдинги сафга туришга ҳаракат қилади ва шу билан эркак-аёл ўртасидаги аралашиш йўқолади. Аёлларнинг орқароқда туришларининг афзаллиги; гоҳида аёл кишининг юзи очилиб қолиши мумкин, рўмоли тушиб кетиб қолиши мумкин, боши очилиб қолиши мумкин. Агар у эркаклардан узоқроқда бўладиган бўлса тезда эркакларнинг кўзи тушишидан олдин ўзини тўғрилаб олади. Аммо, эркакларга яқинроқ бўладиган бўлса у ҳали ўзини тўғрилаб улгурмасидан аввал эркакларнинг кўзи тушиб қолиши мумкин.\nЭркакларга нисбатан ҳам шундай иш бўлиши мумкин. Масалан, рукуъ, сажда қилаётган пайтларида эркакларнинг аврат жойлари очилиб қолиши мумкин. Яқин турган аёлларнинг бунга кўзи тушиши мумкин. Авратларга кўзнинг тушишлиги энг қабиҳ ишлардан. Бўлиб ҳам Расулуллоҳ соллаллоҳу алайҳи ва салламнинг даврларида эркаклар изор кийишар эди. Изор ичидан ундан бошқа бирор ички кийим кийишмас эди. У вақтда бу нарса одатда йўқ эди.\nШунинг учун ёлғиз изор кийган одам сажда ёки рукуъ қилганда унинг авратлари кўриниб қолиш эҳтимоли бўлган. Шунинг учун бошқа бир ҳадисда Асмо бинт Абу Бакр розияллоҳу анҳумонинг ҳадисларида келганки, аёллар эркаклардан аввал бошларини кўтармаслиги ҳақида, бундан мақсад эркакларнинг авратларига аёлларнинг кўзи тушиб қолмаслиги учун эди. Чунки, улар орқада туришар эди.\nУшбу бобимиздаги ҳадиснинг маъносидаги ҳадислардан яна бир Умму Салама ривоят қилган ҳадиски, буни Имом Бухорий ривоят қилганлар. Унда айтилади: Расулуллоҳ соллаллоҳу алайҳи ва салламнинг даврларида аёллар Расулуллоҳ соллаллоҳу алайҳи ва саллам намоздан салом берган пайтларида то Расулуллоҳ соллаллоҳу алайҳи ва саллам ўринларидан туриб масжиддан чиққунларигача аёллар уйларига қайтиб, уйларига кириб бўлишар эди. Муҳаммад ибн Шиҳаб аз-Зуҳрий раҳимаҳуллоҳ айтадиларки: Нимага энди Расулуллоҳ соллаллоҳу алайҳи ва саллам кутиб ўтирар эдилар? Бунинг иллати шуки: — валлоҳу аълам — деб айтяптилар: Ул зот аёллар чиқиб кетишини кутиб ўтарардилар то намоздан чиққан эркаклар аёлларга етиб олмасинлар.\nИбн Ҳажар раҳимаҳуллоҳ айтадиларки: Ушбу ҳадисда имом муқтадийларнинг аҳволларини роия қилиши бордир, эътиборга олиши бордир. Мамнуъ, яъни қайтарилган гоҳи ишларнинг содир бўлиб қолишининг олдини олиш ҳам бордир ва бунда туҳмат ўринларидан четланиш ҳам бордир ва яна кўчаларда эркак ва аёлларнинг аралашишларини кариҳ кўриш ҳам бордир. Демак, аёл киши намозда эркаклар билан бир сафда турмас экан, балки аёл киши эркакларнинг орқаларидаги сафда туради, гарчи ёлғиз бўлса ҳам, битта аёл бўлса ҳам. Бир дона аёл ҳам алоҳида битта сафда туради. Бунга далил: Анас розияллоҳу анҳу айтадилар: “Мен, етим ва онам бизнинг уйимизда Набий соллаллоҳу алайҳи ва салламнинг ортларида туриб намоз ўқидик. Онам Умму Сулайм бизнинг орқамизда турган эди”. Яъни, Умму Сулайм ёлғиз ўзлари иккинчи саф бўлиб турганлар.\nИмом Бухорий раҳимаҳуллоҳ ўзларининг саҳиҳларида шундай боб қўйганлар "Аёл кишининг ёлғиз ўзи сафда туриши ҳақидаги боб". Демак, бу нимага далолат қиляпти? Ибн Ҳажар айтадиларки: “Бу ҳадисда далолат борки, аёл киши эркаклар билан бирга сафда турмайди. Чунки, бир сафда турадиган бўлса, эркаклар бу аёлга мафтун бўлиб қолишлари ва фитналаниб қолишлари мумкин. Бундан ташқари эркак ва аёллар бир сафда туришлари аралашишликка олиб боради. Шариат эса эркак ва аёлни аралашишидан қаттиқ қайтарган. Гоҳи ғарб давлатларида аёл кишининг жума хутбасини қилгани ва имомлик қилгани эркаклар ва аёллар аралашиб сафларда туриб намоз ўқишлари... буни кўрган одам мағрурланмасин-алданмасин, мана бўлар экан-ку! деб. Бу шариатдан мутлақо узоқ иш. Бу мумкин бўлмаган ишни қилишдир.\nЯна мана шу бобга тааллуқли ҳолатларданки, ҳайит намозларида аёлларнинг эркакларга аралашмасдан туришлари. Бунга Ибн Аббоснинг ҳадислари далолат қилади, айтадиларки: "Мен гувоҳлик бераман Расулуллоҳ алайҳи ва саллам хутбадан аввал намоз ўқидилар, сўнгра хутба қилдилар ва аёллар эшитмай қолди шекилли, деб ўйладиларда аёлларнинг олдиларига бориб уларга ҳам гапириб, уларга ҳам ваъз қилдилар. Бухорийнинг лафзида келганки: Сўнгра, яъни Расулуллоҳ соллаллоҳу алайҳи ва саллам хутбадан кейин аёлларнинг олдига бордилар ва ул зот билан Билол бирга бор эдилар. Аёлларга ваъз қилдирлар, уларга охиратни эслатдилар. Ибн Ҳажар ушбу ҳадисни шарҳлаб айтадиларки: "Сўнгра аёллар олдига бордилар" бундан тушуниляптики аёллар эркаклардан алоҳида эдилар, аралашган эмасдилар ва яна айтдиларки ул зот билан Билол бирга эдилар. Бунда аёлларга ваъз қилиш, хитоб қилиш, улар устида ҳукм қилиш одоблари ҳам борки, бундай ҳолатларда эркаклардан фақат эҳтиёжи бўлганларгина келади. Яъни, ўша эркакнинг ҳозир бўлишига ҳожат бўлган одамгина келади. Маслан, гувоҳ бўлсин, ва шунга ўхшаганлар келса бўлади, ундан ортиғи келмайди. Билол Расулуллоҳ соллаллоҳу алайҳи ва салламнинг хизматчилари эди ва садақани қабул қилишдаги мутаваллийлари эди. Шунинг учун Билол розияллоҳу анҳу Расулуллоҳ соллаллоҳу алайҳи ва саллам билан бирга бордилар. Абу Бакр, Умар ва бошқалар бормадилар.\nИсломнинг аралашмасликка берган аҳамиятни қарангу, бугунги кундаги Ислом оламидаги мусулмонлар юртларидаги аралашишга қаранг! Кўчаларда, тўйларда, маъракаларда, ҳар хил йиғинларда, бозорларда, оммавий нақлиёт воситаларида, тоираларда бўлсин, бошқаларда бўлсин, ҳамма жойда аралашиш. Аралашиш шу даражадаки, ҳаттоки эркакларда ғурур қолмаган, ғурур йўқ. Нақлиёт воситасида кетаётганда бирор эркакнинг ёнида жой бўшаб қоладиган бўлса дарров аёлини ўтқазиб қўяди. Ҳолбуки, бу ўтиришда икки ёнма-ён ўтирган одамларнинг жасадлари бир-бирига тегиб туради. Оёқлари, сонлари бир-бирига тегиб туради, ўртада буларни ажратиб турадиган нарса йўқ. Тоираларда бўлсин, а, б, c, д деб ҳар бирини номига билет ёзилган бўлса, аёлиники а экан, эрники c экан, ўртада б битта бошқа эркакка тушиб қолган, бу сизнинг жойингиз экан деб ўртасига эр-хотин ўртасига битта эркакни ўтқазиб қўяди. Ҳа, деса, билетда шундай ёзилган эканда. Сен уни буёққа ўткиз, ёки ўзинг ўт. Алмуҳим аёлингга бошқа эркакни аралаштирма. Мактабларда бўлсин, олий илм даргоҳларда бўлсин, йигитлар ва қизлар аралашиб юрадилар, аралашиб ўтирадилар, ёнма-ён ўтирадилар. Ишхоналарда эркак ва аёл битта хонада учта-тўрттаси бўладида, ҳар бирининг ўз жойи бор, стол-стули бор, қарама-қарши, ёнма-ён ўтиришадида, бир-бирига дардлашиб ўтиришади. Бу аёл ўзининг эридан анави қўшни эркакка, ёнидаги бирга ишлайдиган эркакка шикоят қилса. Бу эркак ўзининг аёлидан бу аёлга шикоят қилади. Ёки ўртада гап сотиб ўтиришади, гаплашиб, суҳбатлашиб; Уни эшитдизми, буни эшитдизми, уни кўрдизми, буни кўрдизми? Худди булар ҳаммаси ака-ука, эр-хотиндек. Ислом ман қилган ихтилотнинг кўринишлари бу!\nЁки мудир, Аллоҳ таоло бир бандасига озгина мол берса, у бир ширкат очадида, ширкатига офиc очади, офиc очгандан кейин... Ҳа, энди офиc очгандан кейин, мудир бўлгандан кейин унинг бир "нимаси" бўлиши керак? Секретари бўлиши керак. Секретар деганда аёл киши тушунилади, эркак киши секретар бўлиши мумкин эмас, буларнинг қоидасида, буларнинг китобида у нарса ёзилган эмас. Буларда секретар аёл киши бўлиши керак. Таққилатиб, қоғозини кўтариб киради, чой дамлаб киради. Охири иккаласининг ҳам ҳолига вой бўлади. Гоҳида мудир хотинини талоқ қилиб, мана шу секретарига уйланиб олади ёки ундан бошқа иш бўлади. Аллоҳ таоло қайтарган ишларни қилиш албатта Аллоҳ таоло буюрган қайсидир ишга путур етказиши турган гап.\nМазкур ҳадисдан оладиган фойдаларимиз:\nБиринчи: Эркаклар ва аёллар аралашиши мумкин эмас.\nИккинчи: Масжидларда ёки бошқа жойларда аёлларга ўзларига хос кириш учун эшикни қилиб бериш шаъран машруъ бўлган ишдир.\nУчинчи: Эркаклар ва аёллар муҳтож бўладиган умумий ишларда уларни ҳам, буларни ҳам эҳтиёжи тушадиган ўринларда, эркак ва аёлларни аралашмасликка йўл қилиш керак. Аёллар учун алоҳида кирди-чиқди эшиклари ёки нақлиёт воситаси қилиш керак ва эркакларга ҳам алоҳида қилиш керак. Ҳар бириники ўзига муносиб бўлиши керак.\nТўртинчи фойда: Абдуллоҳ ибн Умар разияллоҳу анҳумонинг тақволари ва суннатга эргашишда бўлган ҳарисликлари. Аллоҳ таоло у кишидан рози бўлсин бир оғиз Расулуллоҳ соллаллоҳу алайҳи ва салламдан эшитганидан кейин қайтиб ана шу эшикдан кирмадилар.\nБешинчи фойда: Мусулмонлар устидаги ҳоким раиятга муносиб воситаларни қилишлиги керак экан ва лозим бўлган тартиб-қоидаларни ўрнатиб эркак ва аёлларни аралаштирмасликка эътибор бериши керак экан. Ва яна мусулмон ҳоким-валиюламр ўз раиятини уларга фойдали деб билган нарсага далолат қилиши керак экан. Расулуллоҳ соллаллоҳу алайҳи ва саллам: "Шу эшикни қолдирсак" дедилар. Шунга ўхшаган ишларга мусулмон ҳоким эътибор қаратиши керак.\nНавбатдаги бобимиз باب ليس للنساء وسط الطريق\nЙўлнинг ўртаси аёлларга эмаслиги ҳақидаги боб.\n«عَنْ حَمْزَةَ بْنِ أَبِي أُسَيْدٍ الْأَنْصَارِيِّ، عَنْ أَبِيهِ، أَنَّهُ سَمِعَ رَسُولَ اللَّهِ صَلَّى اللهُ عَلَيْهِ وَسَلَّمَ، يَقُولُ: وَهُوَ خَارِجٌ مِنَ الْمَسْجِدِ فَاخْتَلَطَ الرِّجَالُ مَعَ النِّسَاءِ فِي الطَّرِيقِ، فَقَالَ رَسُولُ اللَّهِ صَلَّى اللهُ عَلَيْهِ وَسَلَّمَ لِلنِّسَاءِ: «اسْتَأْخِرْنَ، فَإِنَّهُ لَيْسَ لَكُنَّ أَنْ تَحْقُقْنَ الطَّرِيقَ عَلَيْكُنَّ بِحَافَّاتِ الطَّرِيقِ» فَكَانَتِ الْمَرْأَةُ تَلْتَصِقُ بِالْجِدَارِ حَتَّى إِنَّ ثَوْبَهَا لَيَتَعَلَّقُ بِالْجِدَارِ مِنْ لُصُوقِهَا بِهِ.»\nҲамза ибн Аби Усайд ал-Ансорийдан ривоят қилинади, у отасидан ривоят қилди, ул зот Расулуллоҳ соллаллоҳу алайҳи ва салламдан шундай деганларини этишган эканлар: Расулуллоҳ соллаллоҳу алайҳи ва саллам масжиддан чиқаётганларида эркаклар ва аёллар йўл устида аралашиб кетдилар. Шунда Расулуллоҳ соллаллоҳу алайҳи ва саллам аёлларга айтдиларки: "Чеккага чиқинглар, йўлни ўтрасида юришга сизларнинг ҳаққингиз йўқ, сизлар йўлнинг четидан юринглар". Шундан кейин муслима аёл шу даражада деволга ёпишиб юрардики, ҳаттоки унинг кийимлари деволга ўта ёпишиб юрганлигидан деволга осилиб қолар эди.\nИслом эркак ва аёлларни масжидга ўхшаш узоқ муддат аралашишлик мумкин бўлган ўринларда аралашишда ман қилгани каби, муаққат бир оз вақт, лаҳазот-лаҳзаларда аралашиш мумкин бўлган ўринларда ҳам аралашишдан ман қилди. Масалан, йўлда ўтиб кетаётганда, яъни сал одам кўпайиб қолганида тиқилинч бўлиши мумкин ёки бошқа пайтда рўпара келиш кам ҳолатда бўлади. Шундай ҳолатларда ҳам эркак-аёл рўпара келиб қолишликдан қайтарди. Шунинг учун йўлнинг ўртасини эркакларга, чекаларини аёлларга белгилаб бердилар. Демак, Ислом аёл кишини доим сақлашга, уни ҳимоя қилишга эътибор қаратган. Йўлнинг ўртасини эркакларга, аёлларга эса йўлнинг четини белгилаб берган. Расулуллоҳ соллаллоҳу алайҳи ва салламнинг давридаги аёллар ул зотнинг буйруқларига шу даражада итоат қилардиларки, айтилгандан ошириб юборса юборишар эдики, кам қилишмас эди.\nРасулуллоҳ соллаллоҳу алайҳи ва саллам: "Йўлнинг четида юринглар" дедилар, деворга ёпишиб юринглар демадилар. Йўлнинг чети деганда улар энг чеккасини тушундилар. Ҳаттоки, улардан биттаси йўлни четидан юриб бораётган пайтда уйларнинг деволларига кийими илашиб қоларди. Яъни, илашиб очилиб қолмасди, сиз тасаввур қилиб кўринг; кенг кийим кийган аёл деволнинг ёнидан кетяпти, у деволлар ҳозирги пайтга ўхшаб тўрт мартадан сувалиб, унинг устидан беш мартадан краскаланган эмас. Балки, у деворлар қурилган бўйи, ҳатто усти сувоқ ҳам қилинмаган деволлар. Бундай деворларда кийимнинг илиниб қолиши турган гап. Яъни, шу даражада четдан юришарди. Улар Расулуллоҳ соллаллоҳу алайҳи ва салламнинг буйруқларини шундай қабул қилишар эди. Ҳа, Расулуллоҳ соллаллоҳу алайҳи ва саллам айтган бўлса айтибдиларда, нима қиламан мен кийимимни кир қилиб ёки бошқа қилиб, деб йўлнинг ўртасига тушиб олишмас эди! Гоҳилар ўйлайдиларки аралашиш дегани, бу узоқ вақт аралашиб туриш. Масалан, бир соат, ярим соат аралашиб, гаплашиб туришликни аралашиш дейишади. Масалан, ишхона, мактаб шунга ўхшаган ҳолатларни. Аммо, бундан бошқа ерлар масалан, йўлда аралашиб қолиш, бозорда аралашиб қолиш бу нарсаларни аралашиш деб эътибор қилишмайди.\nАбу Ҳурайра ривоят қилган ҳадисда Расулуллоҳ соллаллоҳу алайҳи ва саллам дедиларки: “Йўлнинг ўртаси аёллар учун эмас”. Али ибн Абу Толиб розияллоҳу анҳунинг аёллар мазкур ҳадисларга амал қилмай қўйганларини кўрганларида ушбу сўзни айтган бўлсалар керакки, айтдиларки: “Сизлар аёлларингиз кўчага чиқишидан рашк қилмайсизларми?”. Бошқа бир ривоятда келганки: “Сизлар уятмайсизларми, ёки рашк қилмайсизларми? Мен эшитдимки сизларнинг аёлларингиз бозорларда кофир эркакларга аралашиб юрибди эканлар”. Демак, бунда, Али розияллоҳу анҳунинг сўзларида аёллар бозорларда эркаклар билан аралашиб, тиқилинч қилиб юрмасликларига ишора бордир ва ҳамда аёлларни шундай қилиб ташлаб қўйган эркакларнинг рашклари, ғийралари ва ҳаёлари йўқ ёки заиф эканлигига далил бордир. Ибнул Қоййим раҳимаҳуллоҳ айтадиларки: “Валиюламр яъни ҳоким, мусулмонлар ҳокими эркак ва аёллар ўтасини бозорларда аралашишликдан ман қилиши керак. Амирул мўъминин Умар ибн Хаттоб розияллоҳу анҳу аёлларни кўчанинг ўртасидан юришдан, яъни эркакларнинг йўлидан юришдан ман қилганлар ва кўчада уларга, яъни эркакларга аралашишдан қайтарганлар. Ҳар бир ҳоким Умар розияллоҳу анҳуга шу ишларда эргашсин. Сўзларида давом этиб айтадиларки: Шубҳасизки аёлларга эркаклар билан аралашишга имкон бериб қўйиш ҳар бир ёмонлик ва балонинг бошидир. Бу оммавий жазолар, азобларнинг тушишининг энг катта сабабларидан биридир ва яна бу умумий ва хусусий бузуқликларнинг бош сабабларидандир”. Ибнул Қоййимдан нақл тугади.\nУшбу ҳадис бир неча фойдалар ва аҳкомларга далолат қилмоқда:\nБиринчиси: Эркаклар ва аёллар умумий жойларда бўлсин, йўлларда бўлсин, масжидларда бўлсин аралашишлиги мумкин эмас. Бундан қайтарилган.\nИккинчиси: Мусулмонларнинг ҳокими ўз раиясини мулоҳаза қилиб, уларни шундай ҳолатларда аралашишларига йўл қўймаслиги керак.\nУчинчи фойда: Аёлларни йўлни ўртасида юришдан қайтариши керак ва уларни йўлнинг четида юришликка тарғиб қилиши керак.\nТўртинчи фойда: Ҳожат бўлган пайтда, фитнадан хотиржам бўлинган пайтда эркак киши аёлларга гапиришининг жоизлиги. Уларга амру маъруф ва наҳий мункар қилишининг жоизлиги. Буни биз Расулуллоҳ соллаллоҳу алайҳи ва салламнинг аёлларга бориб хутба, ваъз қилганларидан олдик.\nБешинчи фойда: Саҳобийя аёлларнинг ажойиб иймонлари ва эътиқодлари ва буйруқ келган пайтда уларнинг жуда ҳам тезкор равишда ижобат қилишлари. Аллоҳ таоло бизнинг аёлларимизни ҳам шу саҳобийя аёлларга ўхшатсин.\nОлтинчи фойда: Саҳоба аёлларнинг кўчага чиққан пайтда кийимлари кенг бўлган экан, тор бўлган эмас экан. Биз буни аёлнинг кийимлари деворга илиниб, осилиб қолишидан оляпмиз. Агар унинг кийими тор бўлганда илиниб қолмас эди. Одатда кенг нарса илиниб, осилиб қолади.\nАллоҳ субҳанаҳу ва таоло бизнинг аёлларни ҳам саҳобийя аёлларга ўхшаб буйруқ келган пайтда, билмаган нарсаларини билган пайтларида тезда шу нарсага амал қиладиганлардан қилсин ва эркакларимизни ҳам рашклари, ғайратларини ошириб, ўз аёлларини кўчаларга чиқариб, очиқ-сочиқ ҳолатда бўлсин, ҳижобли ҳолатда бўлсин эркаклар билан аралашиб юрадиган жойларга чиқаришдан ҳаё қиладиганлардан қилсин.\n‹ 7- Дарс/Аёлларни маҳрамсиз сафар қилишдан қайтариш ҳақида юқорига 9-дарс/Аёлларнинг эркакларга аралашмасдан тавоф қилишлари ҳақида ›


14 Ìàðò 2019 13:03 2399\nЭнди масаланинг асосий ва энг муҳим қисмига ўтсак. Маълумки, Самвел Бабаяндан дисквалификацияни олиб ташланишида «Бунёдкор» клуби томонидан йўлланган расмий хат сабаб бўлгани айтилди.\nЎФА расмий хабари:\n«САМВЕЛ БАБАЯН «БУНЁДКОР» КАФИЛЛИГИ ОСТИДА ЎФА ИЖРОҚЎМИ ТОМОНИДАН АФВ ЭТИЛГАН»\nСамвел Бабаян Ўзбекистон миллий терма жамоаси ЖЧ-2018 йўлланмасини қўлга кирита олмаганидан сўнг истеъфога чиқарилганди. Кейинроқ ташкилот Самвел Бабаяннинг бош жамоадаги фаолиятини алоҳида ўрганиб чиқиш талаб этилган ўн мингдан зиёд мактубни Ўзбекистон Республикаси Президентининг портали орқали қабул қилиб олди. Айнан мана шу сўровларга асосан 2018 йилнинг 15 январь куни Самвел Бабаянга нисбатан Ўзбекистон футбол ассоциацияси иш очди ҳамда мазкур иш якунига қадар ЎФА Ижроқўми мураббийни футболдан четлатди. Ўрганишлар Самвел Бабаян миллий терма жамоадан ўз манфаатлари йўлида фойдаланганди деган хулосага олиб келди. Шунинг ўзиёқ унинг учун терма жамоалар эшикларини ёпиш учун етарли бўлди. Бироқ кейинчалик ЎФА Ижроқўмига «Бунёдкор» футбол клуби номидан билдирги тақдим этилиб, Бабаяндан дисквалификацияни олиб ташлаш сўралган. «Бунёдкор» футбол клуби С.Бабаянга шахсий кафил бўлиш ташаббусини билдиради ва унга қўлланилган интизомий чорани енгиллаштиришни сўрайди. Зеро сўнгги вақтларда давлат раҳбарининг шахсан ўзи билиб-билмай айбли қилмиш қилган ва ўз айбидан чуқур пушаймон бўлган шахсларни афв этмоқда. Ўз навбатида айбини тан олган ва уни ювиш учун меҳнат қилишга тайёр турган шахсларга нисбатан инсонпарварлик принципини қўллаган ҳолда ёрдам қўлини чўзиш зарур деб ҳисоблаймиз», - дейилади ёзилган билдиргида. ЎФА Ижроқўми аъзолари мазкур хатни бир овоздан ёқлади. Шу тариқа Ўзбекистон футбол ассоциацияси томонидан очилган иш 2018 йилнинг 1 февраль куни ёпилди ҳамда Самвел Бабаяннинг дисквалификацияси бекор қилинди».\nСайтга жойлаштирилган сана: 2019 йил 27 февраль\nФутболга алоқадор қайсидир субъект бир инсонни кечириш борасида билдирги билан чиқиши ва уни қабул қилиши шу тарзда амалга ошиши мумкин экан, мен бугун футболимизга келажакда юқоридаги шахслардан ҳам кўра кўпроқ фойдаси тегиши мумкин бўлган Азиз Турғунбоев ва Илҳом Мўминжонов масаласини кўндаланг қўймоқчиман - мазкур икки вакилимизни ҳам кечиришлари ва имкон қадар уларни тезроқ футболга қайтаришларини сўраб мурожаат қилмоқчиман. Ҳеч кимни ишонишга мажбурламайман, лекин мени Турғунбоев билан ҳам, Мўминжонов билан ҳам ҳеч қандай борди-келдим йўқ. Буни шунчаки, футболимиз ривожи учун бир мисқол бўлса ҳам фойдаси бўлади, дея тахмин қилганимдан айтяпман.\nЎйлайманки, бугун «ИнтерФутбол» нашрида чоп этилаётган мақола тез орада бошқа нашрларда ҳам пайдо бўлади ва буни ПФЛ ва ЎФАдагилар ҳеч бўлмаганда муҳокамага қўядилар. Зеро, маълум шахсларни кечириб, маълум шахсларни кечирмаслик...\nХуллас, у ёғи ўзингизга ҳавола.


Америкалик сиёсатшунос: Саудия Арабистони АҚШга дўст эмас, дардисар - 06.01.2016, Sputnik Ўзбекистон\nАмерикалик сиёсатшунос: Саудия Арабистони АҚШга дўст эмас, дардисар\nЎтмишда бир неча бор Вашингтоннинг “ҳожатини чиқарган” Ар-Риёд Америка қиёфасида ўзига “тан соқчи” орттирди. Аммо сўнгги воқеалар Саудия Арабистони АҚШга... 06.01.2016, Sputnik Ўзбекистон\n13:58 06.01.2016 (янгиланди: 14:03 06.01.2016)\nЎтмишда бир неча бор Вашингтоннинг “ҳожатини чиқарган” Ар-Риёд Америка қиёфасида ўзига “тан соқчи” орттирди. Аммо сўнгги воқеалар Саудия Арабистони АҚШга ортиқча юк бўлаётганини кўрсатмоқда...\nТОШКЕНТ, 6 янв — Sputnik. “АҚШ ва Саудия Арабистони ўртасидаги муносабатларни икки оғиз гап билан ифодалаб бўлмайди. Тўғри, Ар-Риёд ўтмишда Вашингтоннинг бир неча бор “ҳожатини чиқарган”, лекин у Америкага дўст эмас”, деб ёзади The New York Times нашрида чоп этилган мақоласида Форс қўлтиғи давлатлари институти Саудия Арабистони сиёсий муносабатлари бўйича эксперти Али Ал-Аҳмад, РИА Новости хабарига кўра.\n“Саудиячилар АҚШ билан “оғиз-бурун ўпишиб” юрган бир пайтда, бу муносабатлардан ўзи кўзлаган мақсадларни амалга ошириш учун фойдаланишган. Америкаликлар ҳам бундан наф кўришган, албатта. Жумладан, Саудия Арабистони АҚШга 1940 йилдан бошлаб арзон нархда нефт етказиб бера бошлаган. Бундан ташқари, Афғонистондаги давлат тузумини тўнтариш учун жиҳодчиларни қўллаб қувватлаб, Америкага коммунизм устидан ғалаба қозонишга ёрдам берган. Саудиячиларнинг ана шу “ёрдами” қарийб ўттиз йилдан бери давом этиб келаётган вайрон қилувчи кучга эга можарога асос солди.\nНатижада, “Толибон”, “Ал-Қоида” сингари террорчилик гуруҳлари юзага келди”, — деб ёзади Али Ал-Аҳмад.\n“Афғонистондан СССРни “сиқиб чиқариш” учун миллионларни аямаган АҚШ Саудия Арабистонидан шу даражада чексиз миннатдор бўлдики, натижада саудиячиларга сўраган нарсаси муҳайё қилинди. Камига Саудия Арабистони эндиликда АҚШ қиёфасида “тан соқчи”га эга бўлди. Бундан ҳаволаниб кетган саудиячилар бўлар-бўлмасга ўз ҳудудий рақиблари ва душманлари, жумладан, Эроннинг ҳам, жиғига тега бошлади.\n1970-йиллар охирида саудиячилар орқада туриб олиб маъқуллаш маъносида ҳайқириб турган бир пайтда айнан америкаликлар Эрон билан уруш олиб боришган”, — деб таъкидлайди эксперт.\n"Охирги йилларда Америкадан гоҳ Сурия, гоҳ Ироқ, гоҳ Миср ички ишларига аралашишни талаб қилаётган саудиячилар ўзларининг телбанамо ҳатти-ҳаракатлари, болаларча ғазабноклиги билан АҚШ учун даҳмазага айланди.\nСаудиячилар гапда террорчиликка қарши курашгани билан амалда аксинча, террор уюшмаларини қўллаб-қувватлашда давом этмоқда. Бу эса АҚШнинг Яқин Шарқдаги манфаатлари ҳамда хавфсизликка таҳдид солмоқда”.\nЭкспертнинг фикрича, Вашингтон Ар-Риёдни қўллаб-қувватлашни тўхтатиши лозим.\nАҚШнинг Саудия Арабистонига билдирган ишончи Америка халқи манфаати учун зиёнга айланди. Саудиячилар сиёсати америкаликларнинг Яқин Шарқдаги позицияларига “зарба” берди.\nЭнди АҚШга арзон нефтнинг кераги йўқ. Америкага экстремизм устидан ғалаба қозониш ва тинчликни тиклаш ҳаводек зарур. Саудия Арабистонига эса АҚШнинг бу хоҳиши маъқул эмас, демак, у АҚШ учун ортиқча даҳмазага айланмоқда”, деб ўз мақоласига якун ясайди Али ал-Аҳмад.


“Амирсой” маъмуриятининг 700 туп дарахтни кесиб ташлагани юзасидан изоҳ сўралди\n26 май 2022, Тошкент вақти: 20:34\nТошкент вилояти Бўстонлиқ туманидаги "Амирсой" курорт зонаси маъмуриятининг 700 туп атрофидаги қимматбаҳо дарахтни кесиб ташлаганини ҳеч нарса билан оқлаб бўлмайди. Бу ҳақда Олий Мажлис Қонунчилик палатаси депутати Расул Кушербаев ўз Телеграм-канали орқали билдирди.\nДепутатга кўра, ҳолат бўйича экология қўмитаси томонидан прокуратурага тақдим этилган материаллар ими-жимида ёпилиб кетмаслиги керак.\n“Гап ортга қайтариб бўлмайдиган 700 туп дарахт ва салкам 400 миллион сўмлик табиатга етказилган зарар ҳақида кетмоқда”, деб ёзган Р. Кушербаев бу борада масъуллардан изоҳ кутиб қолишини қайд этган.\nАввалроқ Озодлик 24 август куни Тошкентда ўтказилган видеоселекторда президент Ш. Мирзиёев дарахт кесишга мораторий 2024 йилгача узайтирилиши ва жавобгарлик кескин кучайтирилиши хусусийда гапиргани ҳақида хабар қилган эди.


Путин ва Обама Суриядаги биргаликдаги ҳаракатларни кучайтиришга келишиб олдилар\n23:35 / 18.04.2016\nРоссия президенти Владимир Путин АҚШ президенти Барак Обама билан телефон орқали суҳбатлашди. Бу ҳақда Кремль сайтида маълум қилинди.\nПутин суҳбат давомида Суриядаги вазиятни муҳокама қилди ва бу давлатда жанговар ҳаракатларни тўхтатиш тартибини мустаҳкамлашга кўмак бериш ҳамда тегишли ҳудудларга инсонпарварлик ёрдамининг боришини таъминлаш ниятидалигини тасдиқлади.\n"Путин ўртамиёна муҳолифатнинг ИШИД ва "Жибҳад ан-Нусра"дан тезроқ узоқлашиши ва Суриянинг Туркия билан чегарасини ёпиш зарурлигига эътибор қаратди. Туркиядан Сурияга ҳамон жангарилар ўтмоқда ва экстремистларга қурол-аслаҳа етказилмоқда", дейилмоқда хабарда.\nТомонлар икки давлатнинг Сурия йўналишидаги ўзаро саъй-ҳаракатларини, жумладан махсус хизматлар ва мудофаа вазирликлари линиялари бўйича, мувофиқлаштиришга келишиб олдилар.\nПрезидентлар Женевадаги Сурия бўйича музокараларнинг муҳимлигини таъкидлаб ўтдилар. Бу музокаралар ихтилофни ҳал қилишнинг сиёсий йўлларини топишга кўмак бериши керак.\nТаъкидланишича, Обама суҳбат чоғида Сурияда АҚШ фуқароси Кевин Даузнинг озод этилишида Россиянинг кўмаги учун Путинга миннатдорчилик билдирган.


21.12.2018 19:27 1 251\n2005 йил Брэд Ньюберг дастурчи бўлиб қолиш ҳамда офисда тер тўкиб ишлаш ўртасидаги саволга энг оптимал ечим – икки офисни бирлаштирди ва шу орқали дунёдаги биринчи Коворкингга асос солди.\nБир неча йиллардан сўнг коворкинг оммалашиб бутун дунё бўйлаб тарқалди. Бугунги кунда бир вақтнинг ўзида стартапчилар ҳамда дастурчилар биргаликда ишлайдиган коворкинг офислари барча йирик шаҳарларда мавжуд.\nЖумладан, Навоий шаҳрида ҳам биринчи «Coworking маркази» биноси фойдаланишга топширилди. Вилоят ҳокими Кобул Турсунов, корхона, ташкилот раҳбарлари ҳамда ёшлар иштирок этган ушбу маскан ёшларнинг ҳаётга янгича ёндашуви, замонавий фикрлар, инновацион ғоялар шаклланадиган, ҳаётга татбиқ этиладиган марказ бўлишидан далолат беради.\nЁшлар медиа марказининг маълумот беришича, Тадбиркор Суннатилло Исроилов 2млрд 200 млнга қурган ушбу бино 4 қаватдан иборат. 1 қаватида «Coworking маркази», қолган қаватларида аёллар учун фитнес клуб ҳамда чет-эл инвесторлари учун барча қулайликларга эга офис ташкил этилади. Ушбу бинонинг қолган қаватларида иш бошланса жами 20 нафар ёш иш билан таъминланади.


Тожик божхоначиси уйидан 48 минг доллар олиб кетишди\nХатлон вилояти милицияси раҳбарияти хабарига кўра, ниқоб кийган уч кишидан иборат жиноий гуруҳ божхона амалдори Қурбон Зухуровни уйига талон-тарож қилиш мақсадида бостириб кирган.\nИчки ишлар вазирлиги ахборотига кўра, жиноятчилар ичида 48 минг доллар бўлган металл сейфни уй эгасига тегишли бўлган автомобилга ортишган ва Бохтар туманининг Қизилюлдуз деган жойигача етиб олишган. У ерда улар бошқа машинага кўчиб ўтиришган ва ана шу жиноий гуруҳнинг аъзоларидан бирининг уйига олиб бориб қўйишган. Сейфни бузиб, улар ўғирланган суммага эгалик қилишган ва бир-бири ўртасида бўлишиб олишган.\nТожикистон ИИВ хабар қилишича, гумондорнинг уйини тинтиш вақтида сейфнинг ўзини ва пулларнинг бир қисмини топиб олишган. Милиция жиноятчилар аввал амалдорнинг хотини ва болаларини уриб калтаклашган, сўнгра йирик пул миқдорини ўмаришган, деб айтмоқда. Маҳкама маълумотларига кўра, Бахтовар Зухуров, Қурбон Зухуровнинг 17 ёшли ўғли ҳам яраланган ва касалхонага тушган. Бу ҳужум 7 дан 8-сентябрга ўтар кечаси содир бўлган.\nХабар қилинишича, божхоначи оғир аҳволда касалхонага етказилган, бироқ ҳозирги вақтда унинг ҳолати барқарорлашган. Қурбон Зухуров бир йилдан ортиқ Хатлон вилояти божхона бошқармасининг аудит бўлими бошлиғи лавозимида ишлаб келмоқда.\nЖиноятни содир этишда гумон қилиниб бешта одам ушланган ва ҳозирги вақтда кўрсатма бермоқда. Бироқ ҳозиргача ўғирланган 48 минг доллар Қурбон Зухуровнинг шахсий мулки бўлганми ёки ўзининг уйида сақлаб юрган ҳамда унинг маҳкамасига тегишли бўлган пуллар бўлганми, деган масала очиқлигича қолмоқда.


15:10 / 21.01.2018\nТуркиянинг қуруқликдаги кучлари Суриянинг Африн минтақасида курд ҳарбий бўлинмаларига қарши амалиётлар бошлади. Бу ҳақда Anadolu агентлиги хабар тарқатди.\nБу маълумотни журналистларга Туркия бош вазири Биноли Йилдирим тасдиқлаган. У қуруқликдаги амалиётлар 4 фазадан иборатлигини, Сурия чегарасидан 30 километр ичкаригача бўлган ҳудудда хавфсизлик зонаси ташкил этилишини маълум қилган.\n«Афринда 8-10 минг террорчи бор», дея Йилдиримнинг сўзларини келтирган Hurriyet агентлиги.\nКурдларнинг мудофаа кучлари Туркия зирҳли техникасига жиддий қаршилик кўрсатмай, мамлакат ичкарисига чекинмоқда.\n20 январь куни Туркия «Зайтун бутоғи» операцияси бошланганини эълон қилди. Туркия Сурия ҳудудидаги курдлар, жумладан, «Демократик иттифоқ» партияси ва «Халқ мудофаа кучлари» (YPG) сингари курд ташкилотларига қарши ҳарбий ҳаракатлар олиб бормоқда. Қуруқликдаги амалиётларни Сурия озодлик армияси қўллаб-қувватламоқда.\nАфрин - шу номли кантоннинг асосий шаҳридир. Суриядаги курдлар 3та кантон бўйлаб жойлашган (Рожава). Бу ҳудудлардаги курдлар Сурия Курдистони мухторияти тузишга интилиб келади. Туркия эса бундай мухторият тузилиши ўз ҳудудидаги курдларни илҳомлантириши ва улар давлатнинг бир қисмини ажратиб олишидан чўчийди.\nТуркия курдлар Африн


“Халқ манфаатлари ҳамма нарсадан устун” деган ғоя барчамизни бирлаштиради | Ўзбекистон Халқ демократик партияси\n2020-10-30 17:51:58 1698\nҚадрли партиямиз вакиллари ва депутатлар!\nАввало, сиз, азизларни 1 ноябрь – Ўзбекистон Халқ демократик партияси ташкил топган кун билан чин қалбимдан самимий табриклайман.\nМустақилликнинг илк кунларида, яъни 1991 йилнинг 14 сентябрь кунида фаоллар гуруҳи ўтиш даврида манзилли ижтимоий ёрдам ва ижтимоий ҳимояга муҳтож аҳоли қатламлари манфаатларини илгари сурувчи партияни ташкил этиш ташаббуси билан чиқди.\nМазкур ташаббус билан мустақил Ўзбекистонда биринчи сиёсий партия Ўзбекистон Халқ демократик партияси ташкил қилинди. 1991 йил 1 ноябрь куни бўлиб ўтган Таъсис қурултойида Устав ва Дастури қабул қилиниб, ижтимоий-сиёсий фаолиятининг устувор йўналишлари белгиланди.\nПартиямиз ўтган давр мобайнида ғоят шарафли ва масъулиятли йўлни босиб ўтди, десак, муболаға бўлмайди.\n1991 йил декабрь ойида Ўзбекистон Республикаси Адлия вазирлиги томонидан рўйхатга олинган партиямиз 1992 йил 1 январга келиб, ўз сафига 347 минг 700 аъзони бирлаштирди. Бу партия ғояларининг халқимиз томонидан фаол қўллаб-қувватланганини англатади.\nЖамият ҳаётида муаммоли масалаларни кўтариб чиқиш ва қонунчилик орқали ҳал қилиш сиёсий партияларнинг асосий вазифаларидан ҳисобланади. Бу борада улар парламент ва ҳукуматга кучли таъсирини ўтказиши керак.\nКейинги 4 йилда мамлакатимизда амалга оширилаётган туб ислоҳотлар, ошкоралик сиёсати партиялардаги мавжуд муҳитни ўзгартирди.\nПрезидентимизнинг сиёсий етакчилиги ва кучли иродаси билан мамлакатда бутунлай янгича сиёсий муҳит яратилди. Сиёсий куч сифатида ҳукумат олдига электорат манфаатларидан келиб чиқиб, долзарб масалалар олиб чиқилмоқда. Парламентда фракциямиз ҳукумат вакилларини бемалол эшитиб, ўткир саволларга тутишмоқда. Кўппартиявийлик тамойилини юзага чиқариш, фикрлар хилма-хиллигини таъминлаш, ўз электорати манфаатлари ҳимояси бўйича Ҳукумат олдига масалани қатъий қўйиш имконияти пайдо бўлди.\nЖойларда эса маҳаллий Кенгашлардаги депутатларимиз аҳоли муаммоларини таҳлилий-танқидий ўрганиб, ижро ҳокимияти устидан депутатлик назорати ўрнатмоқда.\nДепутатларимиз, фаолларимиз муҳим ижтимоий-иқтисодий масалалар бўйича ўз позициясини эркин билдирмоқда ва ҳимоя қилмоқда. Буларнинг барчаси партияларнинг электорати олдидаги масъулиятини оширди.\nЖамиятда туб ўзгаришлар рўй бераётган даврда бутун дунёда бўлгани каби халқимиз ҳам бу йил кўплаб оғир синовларни бошидан ўтказмоқда.\nАйниқса, жаҳон миқёсида кенг тарқалиб, глобал муаммога айланган коронавирус пандемияси, унинг оқибатида келиб чиққан иқтисодий, ижтимоий ва бошқа қийинчиликлар матонатли халқимизни яна бир бор имтиҳондан ўтказди, унинг иродасини тоблади.\nДавлатимиз раҳбари томонидан бу офатларнинг оқибатларини бартараф этиш ва уларнинг салбий таъсирини юмшатишга қаратилган ташаббусларнинг ўз вақтида илгари сурилгани тарихий аҳамият касб этмоқда. Бу синовли дамлар давлат ва халқни энг олий мақсадлар йўлида янада жипслаштирди.\nПартиямиз ташкилотлари ва депутатлари ҳам ҳамжиҳатлик билан камбағал оилаларни қўллаб-қувватлаш, шунингдек, Сароба ва Бухорода талофат кўрган оилаларга ёрдам кўрсатишда фаол бўлишди. Бунинг учун яна бир бор ўз миннатдорлигимизни билдирамиз.\nУларнинг кўрсатган жасорати, халқнинг ризолиги йўлидаги фидокорона меҳнати давлатимиз томонидан ҳам муносиб тақдирланиб, кўплаб фаолларимиз ва депутатларимиз “Меҳр-саховат” кўкрак нишонлари соҳибларига айланишди. Бу бизни беҳад қувонтирди.\nЯна шуни таъкидлаш керакки, коронавирус балоси кўплаб йўқотишларга ҳам сабаб бўлмоқда. Юртимизнинг забардаст ўғлонлари, олимларимиз ва фидойиларимиздан айрилмоқдамиз. Улар орасида партиядошларимиз, депутатларимиз ҳам борлиги барчамизни қайғуга солмоқда. Яна бир бор уларнинг оилаларига, яқинларига ўз ҳамдардлигимизни билдирамиз.\nКейинги икки йилда партиямиз тизимида қатор ўзгаришлар амалга оширилмоқда. Айниқса, кадрлар сиёсатига алоҳида эътибор қаратяпмиз. Энг муҳими, марказлашган тизимдан воз кечиб, қуйи ташкилотларимиз мустақиллигини таъминлаш масаласини кун тартибига қўйдик. Кўплаб туман кенгашларимизга молиявий мустақиллик берилди. Бу эса қуйи бўғинни ривожлантиришда ўз самарасини кўрсатади.\nКенгашларимизнинг депутатлар билан алоқаси мустаҳкамланди. Халқ дардига қулоқ тутиш, одамларнинг муаммоларини ўрганишда биргаликда фаолият олиб борилмоқда. Жойларда парламент, депутатлик ва жамоатчилик назорати кучайтирилди. Натижада аҳолининг уларга бўлган ишончи янада ошмоқда.\nПартиямизда кўпни кўрган, эл-юрт ҳурматида юрган фахрийларимиз, фаолларимиз билан бирга, ёш, шижоатли аъзоларимиз сафи ҳам кенгайиб бораётганини алоҳида эътироф этишимиз лозим. Парламентда, маҳаллий Кенгашларда энг ёш депутатлар бизнинг партиямиздан экани қувонарли ҳол, албатта. Шунингдек, давлатимиз раҳбари ташаббуси билан илк бор ташкил этилган Ёшлар парламентига партиямиздан 49 нафар ёш йигит-қизлар сайлангани кучимизга куч, ғайратимизга ғайрат қўшмоқда. Ишонамизки, уларнинг орасидан келажакда етук сиёсатчилар, парламент депутатлари, сенаторлар етишиб чиқади.\nБиз бундан кейин ҳам партиямизнинг қуйи бўғинини ҳар томонлама ривожлантириш, моддий-техник базаси, кадрлар салоҳиятини мустаҳкамлаш учун барча имкониятларимизни сафарбар этамиз. Фурсатдан фойдаланиб, сиз, азизларга фидокорона меҳнатингиз учун чуқур миннатдорчилик билдираман.\nСиз азизларни Мустақиллигимиз билан бирга одимлаб, юрт тинчлиги, Ватан равнақи, халқ фаровонлиги учун хизмат қилаётган Ўзбекистон Халқ демократик партияси ташкил топган кун билан чин қалбдан самимий табриклаймиз.\nХалқ манфаатлари ҳамма нарсадан устун, деган эзгу мақсад йўлидаги фидокорона фаолиятингизда муваффақиятлар ёр бўлишини тилаймиз!\nМустаҳкам соғлик, оилавий тинчлик-хотиржамлик ҳамиша ҳамроҳингиз бўлсин!\nМарказий Кенгаши раиси.


Бронза ўрнига олтин - медал берувчининг хатоси ҳаммани кулдирди\n03:34 04.11.2019 (Янгиланган 03:35 04.11.2019)\nФранциядаги жаҳон чемпионатида россиялик фигурачининг олтин медалини америкаликка тақиб қўйган шаҳар мэри кулгуга сабаб бўлди.\nТОШКЕНТ, 3 ноя – Sputnik. Францияда бўлиб ўтган фигурали учиш бўйича Internationaux de France жаҳон чемпионати якунида кутилмаган кулгули ҳолат содир бўлди, деб ёзмоқда РИА Новости.\nГренобл шаҳар мэри Кристоф Феррари россиялик фигурали учувчи Алена Косторнаянинг олтин медалини адашиб америкалик фигурачи Мэрайе Беллга тақиб қўйди.\nХато маълум бўлганидан сўнг америкалик спортчининг ўзи кулгу ва қарсаклар остида олтин медални Косторнаяга тақиб қўйди. Косторная ҳам ушбу англашилмовчиликни самимий клгу билан кутиб олди.\nЭслатиб ўтамиз, Франциянинг Гренобл шаҳрида бўлиб ўтган жаҳон чемпионатида иккинчи ўрин ҳам россиялик спортчи, Сеул олимпиадаси чемпиони Алина Загитовага насиб этди.


Насроний атиргули (21-қисм) | Azon.uz - Ахборот-таҳлилий портал\nНасроний атиргули (21-қисм)\n1810 23:00 08.10.2019\nКечга яқин укамни олиб келишди. Оҳ, Тангрим! Ўн кунда бола шўрлик қоқсуяк бўлиб қолибди. Мени кўриб қувончдан қийқирди:\n– Опажоним! Жоним опам!\nБўйнимга осилиб йиғлаб, юз-кўзимдан, қўлларимдан ўпарди. Хўрсиниғи босилгач, кўз ёшларини артиб шундай деди:\n– Мен ҳар куни эрталабгача сиз учун йиғладим. Ҳечам овқат емадим. Йиғлашим ҳамманинг жонига тегди. Отам сизни қўйиб юбордилар.\nУни қаттиқ бағримга босдим.\n– Жоним, жоним менинг! Сени жуда ҳам яхши кўраман. Сен менинг ягонамсан. Қўрқма, бу кунлар ўтиб кетади.\nСизга амаким ҳақида гапириб бермадим, а? Амаким ҳамма динларга қарши социалист эди. Мен ва онамга ҳам фикрини ўтказишни истарди. Шунинг учун онамга таъсир қилишни бошлади. Бир томондан мен ҳам онамни даъват қила бошладим. Онам боёқиш иккимизнинг орамизда қолиб кетди. Ҳеч қандай диний билими бўлмаса ҳам бизга қарши курашарди. Бир кеча амаким келди ва онам билан баҳслашиб қолишди. Амаким шу заҳоти аввалдан ўйлаб, режалаб юрган аниқ саволларини бера бошлади.\n– Ҳақиқатни кўра олишинг учун аёлларга қилинаётган ноҳақликларни кўришинг етарли!\nОнам алам билан жавоб берди:\n– Йўқ! Аллоҳ ноҳақлик қилмайди! Нима десангиз денг, менинг фикримни ўзгартиролмайсиз!\nКейин менга юзланди:\n– Сен ҳам!... Ҳа, сен Жамила хоним!\nЖавоб ўлароқ онамдан илтимос қилдим:\n– Илтимос, мени тинч қўйинглар.\nАмакимнинг аҳди қатъий эди:\n– Йўўўқ, қочиш бўлмасин. Буларни гапирмасдан мавзуни ёпмайман.\nМен онамни кузатардим. Илмсиз эди. Илмсиз бўлса-да, динидан айрилмаслик учун тиришарди. Бу ҳолат эътиборимни тортди. Ёз ойларида ҳечам енгли кийим киймас, отам билан ичкилик ичар, умрида бир мартагина ҳам саждага бош қўймаган онам Исломга қандай боғланган эди? Ҳеч ақлимга сиғмасди.\nАмаким санашга тушиб кетди:\n– Аёлларга қилинаётган ноҳақликлар булар: биринчиси – эрининг бирдан ортиқ аёлга уйлана олиши, аёлнинг энг таҳқирланган нуқтаси. Иккинчиси – аёл бокиралигидан айрилаётганида тортадиган оғриқ ва унингдан кейинги ҳолат. Бу эркакларда йўқ. Учинчи – аёл ҳайз кўради, бу азият, лекин эркаклар ҳайз кўрмайди. Сенингча, бу адолатданми?\nОнам иккилана бошлади. Ҳайронлиги юз-кўзидан кўриниб турарди, лекин яна эътиқодига кўра жавоб берди:\n– Аллоҳнинг бир билгани бордир. Мен билмайман, Ўзи билади.\nТили билан шундай жавоб бергандию, лекин ишончим комилки, қалбига шубҳа ўрмалаганди. Шу ҳолатда ҳам шундай жавоб бериш ҳаммага ҳам эмасди.\nМен онамнинг ўрнида бўлсайдим ва бугунги илмим бўлса эди, шундай жавоб қилган бўлардим: “Ҳа, баъзи аёллар эрининг иккинчи аёли борлигидан изтироб чекар. Никоҳли бўладими, никоҳсиз бўладими, бунинг фарқи йўқ. Айрим аёллар учун бу катта имтиҳон ҳисобланади. Аёл бу ҳолатдан тириклайин ёнади. Ислом дунёсида баъзи аёллар иккинчи хотин олса-чи, деган изтироб билан яшайди. Хўш, сизнинг бошқарувингизда, замонавий жамиятингиз, коммунизмда яшаётган аёлларда хавотир йўқми? Албатта бор, яна ҳаддан ортиқ бор, ҳатто аёлларнинг тўқсон фоизи шундай хавотирда яшайди. Бунинг устига, баъзан эри бир кунлик “хотин” топади. Шунга қарамай ўз мафкурангиздаги аёлларни эмас, мусулмон дунёсидаги мингтадан битта учрайдиган икки хотинликни муҳокама қиласизлар. Лекин баъзи эркакларни ҳам тириклайин куйдирадиган оғриқлар бор. Бу бокираликдаги оғриқдан минг карра аламли, бу ҳолатни кўпчилик четлаб ўтади. Масалан, қуввати заиф эркаклар бор, қуввати заиф аёллар борми? Йўқ. Лекин қуввати заиф эрларнинг изтироби билинмайди. Уларнинг руҳий изтироби муҳокама мавзуси бўлмайди. Аммо ҳар доим эркакларнинг изтироби эмас, аёлнинг изтироби муҳокама қилинади. Қуввати заиф эркакнинг, биринчи кеча аёли олдидаги вазифани бажаролмаган эркакнинг тортган изтиробини нечта аёл чекади? Эркак бундай ҳолатда эри устига уйланган аёлдан ҳам кўра кўпроқ азобланади, лекин ҳеч кимга айтолмайди. Уларга ҳеч ким ҳамдард бўлайди. Уйланган бўлса, хотинини қаттиқ севса, изтироб чекса-да, ажрашишга мажбур бўлади. Ҳам хотинининг олдида, ҳам атрофидагилар олдида ҳеч кимнинг хаёлига келмаган изтироб билан яшайди.\nИзоҳлаб ўтиш керак бўлса, аёл ҳам, эркак ҳам бу икки дардда Аллоҳга юкунсагина халос бўлади. Бу синов. Бу имтиҳондан исёнсиз ўтишса, абадий ҳаётга муваффақ бўладилар, қуввати заиф эркак ҳам, эри устига уйланган аёл ҳам уялиши учун ҳеч қандай асос йўқ. Жинсий заифлик бош оғриғидек табиий ҳодиса. Айблаганлар, маломат қилганлар ўз жоҳиллигини очиқ-ошкора намоён қилган бўлади. Бу ҳолатда қуввати заиф эркакнинг вазифаси – аҳволини билса, уйланиши ҳаром. Уйлангандан сўнг аҳволини билган бўлса, бир муддат даволаниши, даволанишдан бир натижа чиқмаса, хотини билан яхшиликда ажрашиши керак. Ғурурини пеш қилмаслиги керак. Ким боши оғриса, бу дардни билдиришни ғурурига жароҳат етиш деб ҳисоблайди? Бироқ бу ҳолатни бош оғриғидай кўра олиш учун инсонда кучли имон бўлиши керак. Аёлнинг эри ташлаб кетиши ёки устига уйланишидан изтироб чекиши, фарзанд дунёга келтираётганидаги дард, бокираликдан айрлиши ва унинг оғриқлари балки қувватсиз эркакнинг дардига ўхшаши мумкин. Эркаклар бокиралик оғриғини ҳис қилмайди, лекин улар суннат қилинганда бошқача оғриқдан азоб чекади.\nХуллас, бу имтиҳон дунёсида ҳар икки жинсга ҳам ўзига хос изтироб ва дардлар берилган, нима ҳам қилардик? Ҳайз кўришни олсак, тўғри, аёл ҳар ой бироз қийналади, лекин эркаклар ҳам ҳарбийда хизмат қилади, жазирама иссиқ, қаҳратон совуқларда навбат кутади. Тоғу тошларга чиқади. Вақти келиб илон гўшти ейишга мажбур бўлади. Нега эркакнинг бу ташвишларини ҳеч ким кўрмайди? Қолаверса, уйнинг харажатлари эркакнинг зиммасида, оиланинг юки осонми? Ҳаммаси бир томон, онанинг оёқларига берилган жаннат бу дунёдаги машаққатлар учунлигини унутмаслигимиз керак. Шунингдек, ҳар бир қийинчиликнинг жавобини шу дунёда оламиз деган нақд гап йўқ! Дунёнинг ҳар кўринган жиҳатида ҳамма нарса аниқ-тиниқ кўринмаса-да, охиратга боргач асл масала ойдинлашади. Охиратга кетиш эса жуда узоқлардаги мавзу эмас…»\nҲа, мен бўлганимда шуларни айтган бўлардим. Лекин буларни айтиш учун инсонда эътиқодига доир илми бўлиши керак. Ва бир нарсани жуда яхши билиши керакки, Аллоҳ одилдир, ҳеч қачон, ҳеч кимга ноҳақлик қилмайди! Ҳаммага сабрига яраша мутлақо ажр беради. Етарки, Аллоҳга Ўзи буюрганидек иймон келтирсин. Унга шерик қилинмасин.\nОнам тез-тез кўрфазда қоларди. Бошқача бўлиб қолганди. Баъзида дам олиш кунлари кечгача уйга келмасди. Ҳар ўтаётган кун сарғайиб сўлаётганди. Онам менинг таъсиримга тушаётганини билардим. Мен айтган гаплар хаёлини бузаётганди, лекин барибир динидан узилолмасди. Иккиланишидан билардимки, онам яқинда насроний бўлади, мен қувончдан осмонга сакрайман. Аввалига “Аллоҳ дўзахда қандай ёндиради?” деб қайта-қайта сўрайвердим. Бу саволлар қўл кесиш, бармоқ кесиш мавзусига борганида, сиқила бошлади. Хусусан, “Сизлардан бўлмаганнинг қўл-оёғини кесинг” деган Қуръон оятини кўрсатиб шу саволни бердим:\n– Она! Сизларнинг динингизда мажбурлаш йўқмиди? Унда нега “Сизлардан бўлмаганнинг қўл-оёғини кесинг!” деяпти? Нега “Сизлардан бўлмаганнинг?” Устига-устак, урушда эмас, оддий ҳолатда, нега тутиб кесинг деяпти? Дин ҳам шунақа бўладими? – деяверишим жуда таъсирли чиқди. Отам ҳам тентакка ўхшаб қолган, мени ҳақоратлаб танбеҳ беришдан тийилмасди. Онам эса энди ҳеч нарса демай қўйди. Лекин у ўзгариб бораётганди, бу аниқ эди. Бир куни кечга яқин уйга келди. Оббо, Тангрим! Мен онам насроний бўлади деб кутиб юрган ҳолатимда, не кўз билан кўрайки, онам бошига рўмол ўраб уйга келди! Қайғумни ифодалаб беришга тилим ожиз! Ҳайрат билан қараганча тикилиб қолавердим:\n– Она, бу нима аҳвол? – дея олдим холос. Хурсандчилигининг чеку чегараси йўқ эди.\n– Аҳволимга нима қилибди? Сен отангга айтганингдек, менга ҳам “Сизни ўттиз кун кун қамашса, ўттиз йил Аллоҳ демайсиз” дегандинг-ку, бу гапингни кўп ўйладим. Бир гал мендан: “Мусулмонлик сизнинг қаерингиздан билинади? Сиз Ислом учун нималар қиласиз?!” дея сўраганмидинг? Мен ўйлаб-ўйлаб сени ҳақли билдим. “Бу қизнинг гапларини динни билган мусулмондан сўрай-чи”, дедим. Сўрадим. Кўпини бузиб айтган экансан. Менга тўғрини айтишди, мен қабул қилдим. Қизимнинг олдида яхши эмас, мен ҳам Исломни ўрганай, дея ўйладим. Ҳар ҳафта якшанба куни Шуъла устоздан дарс ола бошладим. Беадад шукрлар бўлсин, ҳозир намозимни ҳам ўқияпман. Ўйлаб кўрдим, Исломга риоя қилмаганим учун қизим мени шунчалик айбласа, Аллоҳ нима қилар экан? Яхши қилибман, тўғрими, қизим? – деди онам.\nОнамнинг бу ишидан қаттиқ хафа бўлдим. Бир неча дақиқа ўзимга кела олмадим. Уни шоҳидлардан қилиш орзусидан айрилгандим. Лекин бирпасда ўзимни қўлга олдим. Онам динини билмасди, уни барибир туппа-тузук насроний қилиш орзуим бор эди.\nУкам Уғур онамнинг ўранишини унчалик хушламади. Бу ҳам менга яхшигина қўл келарди. Отам мен билан умуман гаплашмай қўйди. Орадан бир неча ой ўтганига қарамай, ҳалиям эътиқодимдан воз кечмаганимни кўриб, асабийлашарди.\n1-қисм 2-қисм 3-қисм 4-қисм 5-қисм 6-қисм 7-қисм 8-қисм 9-қисм 10-қисм 11-қисм 12-қисм 13-қисм 14-қисм 15-қисм 16-қисм 17-қисм 18-қисм 19-қисм 20-қисм\nМақолалар Насроний атиргули роман Амина Шенликўғлу


Сеул: Пак Кин Хенинг истеъфоси ҳарбий келишувларга таъсир кўрсатмайди\n19:14 / 10.03.2017\nЖанубий Корея Мудофаа вазирлиги давлат раҳбарининг импичмент туфайли ишдан кетиши ҳарбий соҳада аввал эришилган келишувларнинг амалга оширилишига тўсқинлик қилмайди, дея ахборот тарқатмоқда.\nЖанубий Корея ҳукумати, хусусан, Вашингтон билан мамлакат ҳудудида АҚШнинг ракеталарга қарши мудофаа тизимини жойлаштириш ва ривожлантириш борасида келишув тузган эди. Ҳозирда, Жанубий Корея ҳудудида THAAD ракеталарги қарши мудофаа тизимининг ўрнатилаётгани тўғрисида маълумотлар бор. THAAD мудофаа тармоғи юк машиналарга ўрнатилган зенит ракеталари, кўча назорат бошқарув пункти ва AN/TPY-2 русумли радар тизимидан иборат. Тармоқ яқин бир ёки икки ой ичида шай ҳолатга келтирилиши кутилмоқда.\nЖанубий Корея ўтган 2016 йилнинг 8 июлида Корея ярим оролининг жанубий қисмига АҚШнинг ракеталарга қарши мудофаа тизимини ўрнатишга келишиб олган эди. Бо борадаги саъйи-ҳаракатларнинг тезлашиб кетиши сабаби деб Шимолий Кореяда узоқ масофага парвоз қилиш қувватига эга каллакли ракеталарнинг синовдан ўтказилаётгани сабаб бўлаяпти. Мазкур турдаги ҳарбий лойиҳаларга эса Россия ва Хитой мутлақо қарши чиқмоқда.\nЭслатиб ўтамиз, Жанубий Корея давлати раҳбари Пак Кен Хи импиечменти 10 март жума куни тасдиқланган эди. Эндиликда, 60 кун ичида навбатдан ташқари президент сайловлари бўлиб ўтиши керак.


Путин ва Лукашенко икки давлат қўшилиши бўйича 28 та дастурни тасдиқлади | Qalampir.uz\nПутин ва Лукашенко икки давлат қўшилиши бўйича 28 та дастурни тасдиқлади\nОлам\t10 Сентябрь 2021 14:34 12513\nРоссия Президенти Владимир Путин ва Беларусь Президенти Александр Лукашенко кеча, 9 сентябрь куни Кремлда музокара ўтказди. Учрашувда Россия ва Беларуснинг интеграциялашувига қаратилган 28 та ҳамкорлик дастури келишиб олинди.\nТаъкидланишича, жорий йил охиригача ҳамкорлик дастурлари Иттифоқ давлати Олий давлат кенгаши йиғилишида тасдиқланади. Путинга кўра, учрашув санаси ҳали аниқланмаган.\n“Биз умумий макроиқтисодий сиёсат олиб боришга, пул-кредит сиёсатини уйғунлаштиришга, тўлов тизимларини бирлаштиришга, ахборот хавфсизлигини таъминлашга, божхона ва солиқ соҳасидаги ҳамкорликни чуқурлаштиришга келишиб олдик. Барча билвосита солиқларни уйғунлаштириш учун ягона методологияни яратишга ва бу жараёнларни назорат қиладиган органни тузишга келишиб олдик. Бу ягона саноат сиёсатига ўтиш ва давлат харидлари ва давлат буюртмаларига ўтиш тўғрисида келишишга имкон берди”, деган Путин.\nҚайд этилишича, дастурларнинг матнлари ҳали чоп этилмаган. Лукашенко улар тез орада нашр этилишига ишонтирган.\n“Бу дастурларда Россия ва Беларусь халқлари учун ёмон нарса йўқ ва бўлиши ҳам мумкин эмас. Ҳамма нарса одамларнинг фаровонлигини оширишга қаратилган”, деган у.\nПутин, ўз навбатида, келажакда Россия ва Беларусь иттифоқи парламенти ташкил этилишини истисно қилмаган. Аммо у, аввало, интеграциянинг “иқтисодий асосини” яратиш кераклигини қўшимча қилган.\nМаълумот ўрнида, Россия ва Беларусь расмийлари 1999 йилдан бери икки мамлакатнинг сиёсий интеграциясини муҳокама қилади. Ўз навбатида, Беларусь аҳолиси мамлакатнинг Россия билан интеграциясига қарши норозилик намойишлари ўтказган.\n22 Май 17:07 66324\n24 Май 08:59 55152\n22 Май 19:25 33782\n23 Май 19:31 32755


Нарпайда қанча одам марказлашган ичимлик суви тармоғига уланган? Паст Дарғом, Пайариқ ва Оқдарёда-чи? - zarnews.uz\nНарпайда қанча одам марказлашган ичимлик суви тармоғига уланган? Паст Дарғом, Пайариқ ва Оқдарёда-чи?\nХалқ депутатлари вилоят Кенгашидаги Ўзбекистон “Адолат” СДП депутатлик гуруҳи ва тегишли ташкилот мутахассисларидан иборат ишчи гуруҳ юқорида қайд этилган туманларда аҳолининг сифатли ичимлик суви билан таъминланиши аҳволини ўрганиб чиқди.\nЎрганиш давомида бу борада амалга оширилган муайян ишлар билан бирга, соҳада ўз ечимини кутаётган муаммолар ҳам мавжудлиги аниқланди.\nМисол учун, бугунги кунда Нарпай тумани бўйича марказлашган ичимлик сув билан таъминланган аҳоли 75 фоизни, Паст Дарғом туманида 68 фоизни, Оқдарё туманида 15 фоизни, Пайариқ туманда 45,9 фоизни, ташкил қилмоқда.\nУшбу туманларда вилоят “Сувоқова” давлат унитар корхонасининг туман филиаллари ҳисобида жами 348 та сув иншоотлари мавжуд. Бугунги кунда уларнинг 156 таси фаолият юритиб келмоқда. Хусусан, Нарпай туманидаги 15 та сув иншоотлари ер ости сувлари шўрланиб ичишга яроқсиз бўлиб қолганлиги сабабли, Оқдарё, Пайариқ, Паст Дарғом туманларидаги 177 та сув иншоотлари техник даврий муддати ўтганлиги учун ишламаяпти.\nАҳолига етказиб берилаётган ичимлик сувининг сифати, санитария қоидалари, гигиена нормативларига мувофиқлиги ўрганилганда, Нарпай туманидаги Тортувли, Олти ўғил, Янгиобод, Дедан, Болғали, Тошработ, Галақассоб, Ноғорахона, Янгиқўрғон, Арабхона маҳаллаларидаги сув иншоотларида хлоратор қурилмалари, сув ҳайдаш иншоотлари, сув заҳира миноралари бузилиб, қаровсиз ҳолатга келиб қолгани кузатилди.\nПайариқ тумани маркази ва Челак шаҳарчасида 30 дан зиёд кўп қаватли уйларнинг аксарияти 70 йилларда қурилган. Ўтган давр мобайнида уларнинг канализация тармоқлари ишдан чиққан. Шунингдек, кейинги йилларда туманда марказлашган канализация тармоқлари ва чиқинди сувларни тозалаш иншооти қурилмаган. Паст Дарғом туманидаги Жума шаҳарчаси, Гўзалкент ва Чархин қўрғонидаги кўп қаватли уйларни оқова сувлари марказлашган канализация тармоғи йўқлиги сабабли бетонлаштирилган чуқурга қуйилмоқда. Нарпай тумани Халқобод маҳалласидаги уйларнинг канализация тармоқлари яроқсиз ҳолатга келиб қолгани оқибатида чиқинди сувлар 2 та чуқурга йиғилиб, махсус техникалар ёрдамида чиқарилмоқда.\nҲудудларда жойлашган таълим, соғлиқни сақлаш муассасаларидаги ҳолат ҳам ўрганилди. Жумладан, Пайариқ туманидаги тиббиёт бирлашмасида хирургия, педиатрия, саломатлик маркази, регистратура, умумий амалиёт шифокори, урология хоналари сув билан таъминланмаган. Саломатлик марказида ўрнатилган аристон, лаборатория хонасидаги сув иншооти умуман ишламайди.\nОқдарё туманида 20 та мактабгача таълим муассасаси, 36 та мактаб пишма кран (качалка)дан олинадиган ичимлик сувидан фойдаланмоқда.\nЎрганиш натижалари халқ депутатлари вилоят Кенгашининг олтмиш тўртинчи сессиясида муҳокама қилинди.\nУнда умумий аҳволдан келиб чиқиб, пишма кран (качалка), булоқ ва қудуқ сувларидан фойдаланилаётган ҳудудларда сувнинг умумий қаттиқлигини доимий мониторинг қилиб бориш, ҳар битта аҳоли хонадонлари эгалари билан якка тартибда тушунтириш ишларини олиб бориш таклифи киритилиб, маъқулланди.\nБундан ташқари, барча таълим, тиббиёт муассасаларида сув иншоотлари ва канализация билан таъминланганлик ҳолатини мониторинг қилиш, мавжуд муаммолар бўйича аниқ чора-тадбирлар, “Йўл харитаси” тузиш ва унинг ижросини таъминлаш чораларини кўриш белгиланди.\nАлбатта, ушбу йўналишда биз депутатлар, шунингдек, депутатлик гуруҳлари олдида ҳам муҳим вазифалар турибди. Жумладан, бу борада ҳукумат ва маҳаллий дастурларда белгиланган вазифаларни доимий жамоатчилик назоратига олишимиз талаб этилади.


Браво, ЎзА: Кеча 27 июнда бутун дунё Матбуот ва Оммавий Ахборот Воситалари Ходимлари Кунини маълум маънода нишонлади, фақат Ўзбекистонда 3 кундан бери бу асосий мавзу - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n18:18 - Браво, ЎзА: Кеча 27 июнда бутун дунё Матбуот ва Оммавий Ахборот Воситалари Ходимлари Кунини маълум маънода нишонлади, фақат Ўзбекистонда 3 кундан бери бу асосий мавзу\nҲа, ҳамма нарса 26 июнь куни Президент Шавкат Мирзиё гўёки шу байрам муносабати билан тарқатган баёнотидан бошланди. Ўша узундан узоқ гўёки табрикномада ҳамманинг диққат-эътибори айнан шу мавзуга бағишланган эди. 27 июнда, табиий, ҳамма қўғирчоқ оммавий ахборот воситалари шу мавзуни чайнаш билан машғул бўлдилар.\nФақат “Ҳаракат” Агентлиги бошқача йўл тутди ва “Тўғри гапни гапирган одам – ислоҳотларга хайрихоҳ” иборасини ишлатиб, ҳамманинг эс-ҳушини бутунлай бошқа мавзуга, яъни ОШКОРАЛИК масаласига тортиб қўйди ва саҳифаларимизда бу мавзуни ёритишни бутунлай тўхтатди. Аммо, бугун ҳам қўғирчоқ оммавий ахборот воситаларида асосий мавзу - Матбуот ва Оммавий Ахборот Воситалари Ходимлари Куни. Шу сабабли, биз ҳам бугунни шу мавзуни ёритишдан бошламоқчимиз.\nБугун Ўзбекистондаги диктаторлик жамиятининг сал кам ҳамма қўғирчоқ оммавий ахборот воситалари ҳали ҳам шу мавзуни ёритиш билан оворалар. Мана баъзи мисоллар билан танишинг.\nБош қўғирчоқ оммавий ахборот воситаси бўлган ЎзАда ҳам айнан бугун кечаги байрамни эслаш билан овора бўлишмоқда.\nМана ўша қўғирчоқ оммавий ахборот воситасида эълон қилинган “Юзингиз ёруғми, ҳамкасблар?” номли мақолачадан баъзи сатрлар.\nЎзини “Зарафшон” ва “Самаркандский вестник” газеталари бирлашган таҳририяти Бош муҳаррири деб таништирган Фармон Тошев ўз сўзларини қуйидагича бошлабди: “27 июнь – касб байрамимиз. Кўнгилдан турли ўйлар кечади. Ўтган йилги байрамдан бу байрамгача нима ёздим, қайси масалани кўтариб чиқдим, халққа, жамиятга нафим тегдими, деган саволлар ўйлантиради”. Ана ундан кейин Шавкат Мирзиёнинг бир тийинга қиммат табрикномасини мадҳ этиш давом эттирилади.\n“Қишлоқ Қурилиш Банк” бошқаруви раисининг матбуот котиби – ахборот сиёсати масалалари бўйича маслаҳатчиси Шуҳрат Орипов ўз фикрларини қуйидаги сўзлар билан бошлабди: “Давлатимиз раҳбарининг бу йилги байрам табригида давлат идоралари ва ташкилотларининг Ахборот хизматлари фаолиятига алоҳида эътибор қаратилди. Хусусан, 201 туман-шаҳар ҳокимликларида илк бор Ахборот хизматлари фаолияти йўлга қўйилгани таъкидланди. Дарҳақиқат, бу очиқлик ва ахборот сиёсати соҳасидаги ислоҳотларнинг самарасидир”.\nШуҳратвой ўзининг кимлигини яхшилаб намойиш қилиш мақсадида фикрларини шундай тамомлабди: “Буларнинг барчаси аҳолининг давлат бошқаруви органлари фаолиятидан хабардорлик даражасини оширишга ва ахборот маконида фуқароларнинг ахборотларга бўлган эҳтиёжини таъминлашга хизмат қилмоқда”.\nМана яна битта мисол: “Севимли ТВ” телеканалининг Фарғона вилоятидаги мухбири Аҳроржон Зиёдов шундай дебди: “Президентимизнинг матбуот ва оммавий ахборот воситалари ходимларига йўллаган табриги ҳар бир ижодкорни руҳлантирди. Шахсан мени ҳам!” Ана сизга масхарабозлик ва шармандаликнинг энг яхши мисоли.\nМана яна битта мисол. “Ўзсаноатқурилишматериаллари” уюшмаси бошқаруви раисининг матбуот котиби – ахборот сиёсати масалалари бўйича маслаҳатчиси Жамшид Шерметов шундай дебди: “Биз, журналистлар Президентимиз йўллаган байрам табригини ўқиб, чексиз қувондик. Унда ёзилган ҳар бир истак ва талаблар бизни янада ўз ишимизга масъулият билан ёндашишга ундайди”.\nОчиқча айтиш керакки, ЎзАнинг хабарида ҳамма журналистлар Шавкат Мирзиёнинг сўзларини мадҳ этиш билан шуғулланмабдилар. Масалан, Kun.uz Интерент нашрининг журналисти Илёс Сафаров, уни расмда кўрмоқдасиз, бор ҳақиқатни анализ қилиб, ўз фикрни қуйидаги сўзлар билан тамомлабди: “Аммо камчиликлар ҳам талайгина. Бу четдан қараган нигоҳлар томонидан айтилмоқда. Хоҳлаймизми йўқми, улар холис баҳо бермоқда. Хорижий мутахассисларнинг айтишича, ўзбек матбуотида ҳали ҳамон цензуранинг айрим унсурлари мавжуд, ҳали ҳамон бу матбуот юқори лавозимлардагиларни танқид қилиш даражасига эришгани йўқ. Бу фикрларга мен ҳам қўшиламан. Барча ютуқларимиз қатори каттагина камчилигимиз ҳам мавжудлиги бор гап. Аммо ривожланишни хоҳласак, албатта, бу камчиликни бартараф этишимиз керак.”\nҲУРМАТЛИ ЎҚУВЧИЛАРИМИЗ, кўриб турибсизки, Ўзбекистондаги қўғирчоқ оммавий ахборот воситаларининг журналистлари (тўғрироғи, Илёс Сафаровдан бошқалари) 3 кундан бери Шавкат Мирзиёнинг бир тийинга қиммат табригини мадҳ этиш билан оворалар. Бундай журналистлар билан қанақа келажагимиз бўлиши мумкин?


Пойтахтимизда “Ёш тадбиркорлар” форуми бошланди - Халқ сўзи\n01:45 19 Декабрь 2018 Жамият\nФорумда ёш тадбиркорлар маҳсулотлари кўргазмаси ҳамда “Yoshlar — kelajagimiz” жамғармаси томонидан йил давомида амалга оширилган ишлар сарҳисобига бағишланган матбуот анжумани бўлиб ўтди.\nКўргазмада ҳунармандчилик, енгил саноат, қишлоқ хўжалиги ва хизмат кўрсатишнинг турли йўналишларида фаолият олиб бораётган йигит-қизлар ўз маҳсулотларини намойиш этмоқда. Улар орасида хорижлик ишбилармонлар ҳам бор.\n— Юртингизга келишимиздан мақсад, аввало, Ўзбекистоннинг иқтисодий шароитини, савдо алоқаларини ўрганиш, — дейди “Чжунья Синьлу” компанияси бош менежери Цзи Сяонань. — Бундан ташқари, жамоатчиликни корхонамиз фаолияти билан таништириш. Биз автомобиллар ва мотоцикллар учун батарейкалар ишлаб чиқарамиз. Ушбу кўргазмада ўз маҳсулотларимиздан намуналар олиб келдик. Ишонаманки, Ўзбекистонда уларнинг савдоси бўйича ишончли ҳамкорлар топамиз.\nЁшлар орасида асаларичилик, қуёнчилик, балиқчилик, чинни буюмлар, қурилиш моллари ишлаб чиқариш каби истиқболли тадбиркорлар йўналишлари билан шуғулланаётганлар ҳам талайгина экани диққатга сазовор.\n— Ошхона жиҳозлари ишлаб чиқарувчи корхонамиз 2013 йилда ташкил топган. Дастлаб тўрт нафар ишчи билан фаолият бошлаганмиз, — дейди фарғоналик ёш тадбиркор, “Мунис файзли мебеллари” МЧЖ директори Аҳлиддин Фахриддинов. — Жамғармадан кредит олиб, фаолият йўналишларимизни кенгайтирдик. Натижада яна қирқта иш ўрни яратилди. Ҳозирда меҳмонхоналар, хонадонларимиз учун мўлжалланган турли замонавий шакл ва қулайликларга эга бўлган мебеллар ишлаб чиқаряпмиз. Янги йилда жамғармадан яна кредит олиб, эшик ва ромлар тайёрлашни ҳамда яна ўн битта қўшимча иш ўрни яратишни режалаштирганмиз.\nФорум 20 декабргача давом этади.


Таъсир этувчи модда (ХПН): Парацетамол, хлорфенирамин малеат, аскорбин кислотаси.\nЁрдамчи моддалар: лимон кислотаси, натрий цитрати, қанд, наъматакни эрувчан қуруқ экстрати.\nТаърифи: Оч-жигаррангдан тўқ–жигарранг ранггача бўлган ўзига хос ҳидли донадор кукун. Кукунни 150 мл илиқ сувда эритилганда жигарранг рангли эритма ҳосил бўлади.\nТаркибида С витаминни сақлаган, наъматак ҳидли мажмуавий препарат.\nМойил шахсларда уйқучанлик, реакциянинг секинлашиши, қорин соҳасида оғриқ, кўнгил айниши, қусиш, ич кетиши, қон яратилишининг бузилиши, аллергик реакциялар камданкам юзага келиши мумкин.\nОлдингисиИндометацин Ректал шамчалар24.05.2018


Япониядаги зилзиладан сўнг тўхтаган Toyota заводлари фаолиятини тўлиқ тиклади\n11:12 / 06.05.2016\nЯпониянинг Toyota Motor Corp. автогиганти мамлакатдаги барча ишлаб чиқариш корхоналари фаолиятини тўлиқ ҳажмда қайта тиклади, деб эълон қилган корпорациянинг Айти префектурасидаги бош қароргоҳида.\nМаълумки, апрель ойи ўрталарида мамлакат жануби-ғарбида бир неча марта юз берган кучли ер силкинишларидан сўнг, компания раҳбарияти бутловчи қисмлар етказиб беришда узилишлар бўлиши эҳтимоли туфайли ишлаб чиқаришни вақтинча тўхтатишга аҳд қилган эди.\nКомпания раҳбарияти, Кумамото префектурасидаги кетма-кет ер силкинишлари сабаб ушбу ҳудуддаги муҳим заводи фаолиятини тўхтатишга мажбур бўлган эди. Шундан сўнг, бутловчи қисмлар етказиб бериш узвийлиги бузилгани оқибатида Япониядаги бошқа асосий заводлар ҳам иш фаолиятини тўхтатганди. Шу билан бирга, Toyota Motor Corp. аста-секинлик билан вазиятни тиклаб, шу пайтгача ишламаётган 5та заводини ҳам қайтадан ишга туширган.\nКюсю оролида юз берган даҳшатли зилзилалар туфайли Mitsubishi Motors Corp. ва Honda Motor Co. заводлари ҳам тўхтаган эди.


ИнтерФУТБОЛ :: Умид Аҳмаджонов истеъфога чиқарилди ва Рустам Шоабдураҳмонов янги раҳбар...\nУмид Аҳмаджонов истеъфога чиқарилди ва Рустам Шоабдураҳмонов янги раҳбар...\nЎзбекистон қиличбозлик федерацияси раҳбари сифатида ишлаб келган Рустам Шоабдураҳмонов МОҚнинг янги президенти этиб сайланди.\nМаълумотларга кўра, Миллий олимпия қўмитасида Бош Ассамблея иштирокида навбатдан ташқари йиғилиш бўлиб ўтган. Йиғилишда Ўзбекистон Бош вазири Абдулла Арипов иштирок этган. Ассамблея номзод сифатида кўрсатилган Рустам Шоабдураҳмоновни бир овоздан қўллаб-қувватлаган.\nСайловдан сўнг Р.Шоабдураҳмонов ўз фикрларини билдириб ўтди.\n"Ишонч учун раҳмат. Вақт жуда кам қолди. Масъулият катта, биздан интизом ва профессионализм талаб қилинади. Мени қўллаб-қувватлашингизни сўрайман", - деди Рустам Шоабдураҳмонов.\nМаълум бўлишича, бугун, 15 май куни Миллий олимпия қўмитасида Бош вазир Абдулла Арипов бошчилигида мазкур масалага бағишланган йиғилиш бўлиб ўтади.\nУнда Аҳмаджонов истеъфога чиқарилиб, қўмитанинг янги президенти эълон қилиниши кутилмоқда. Ҳозирча амалдаги раҳбарнинг ишдан кетиш сабаблари очиқланмаган. Қайд этиш жоиз, Аҳмаджонов қўмитага президентлик қилган даврда ўзбекистонлик спортчилар медалларни қўлга киритиш бўйича мамлакатнинг Осиё ўйинларидаги рекордини янгилаганди.


Ўзбекистонда етиштириладиган беҳи навлари - Agronet.uz\nМуаллиф Агроном 10.03.2019\nБеҳи дарахтлари Ўзбекистонда қадимдан кўпайтириб келинган. Мамлакатимизнинг тоғли туманлари: Сўх, Нанай, Бўстонлиқда беҳининг эртапишар майда мевали навлари кўпроқ тарқалган. Беҳи ҳосилини териш сентябр ойининг охиридан то ноябр ойигача давом этади. Кечпишар беҳи ҳосилини март ойигача сақлаш мумкин.\nЎзбекистон беҳини ўстириш учун мос иқлим ва тупроқ шароитлари мавжуддир. Беҳи камдан-кам эрта баҳорда бўладиган қора совуқлардан зарарланади. Олма ва нокка нисбатан кечроқ муддатда гуллайди. Беҳи одатда апрелнинг иккинчи ярми, май ойида гуллайди. Кузги кучли совуқлар беҳи дарахтини камдан-кам шикастлайди.\nЮртимизда қуйидаги беҳи навлари кўпроқ экилади:\nСерҳосил (Изобильная) нави – ўртапишар, серҳосил, консервабоп янги стандарт навдир. Дарахтлари баландлиги 5-6 м, ясси-юмалоқ, ёйиқ шох-шаббали бўлиб ўсади. Экилгандан кейин 2-3 йилда ҳосилга киради. Меваси ўртача йирик, вазни 200-250 гр гача бўлади. Пўсти қўнғир рангли тук билан қопланган бўлади. Бу навнинг меваси сентябрнинг учинчи ўн кунлигида ва октябр бошларида узилади. 3-4 ҳафтадан сўнг истеъмол қилиш даражасида етилади. Декабр охиригача яхши сақланади. Мевасидан сифатли мураббо ва компот тайёрланади.\nСамарқанд нави– дарахтлари ўртача баландликда ўсади, шох-шаббаси тарвақайлаган бўлади. Кўчат экилганидан кейин 5-6 йилда ҳосилга киради. Меваси ноксимон шаклда, усти ғадир-будур, эти оч-сариқ, донадор бир оз дағал бўлади. Меваси октябрнинг биринчи ярмида узилади, ноябрнинг бошларида ейиш мумкин бўлади. Феврал ойининг бошларигача яхши сақланади, консерва тайёрланади. Ташишга чидамли, Тошкент, Самарқанд, Бухоро ва Сурхондарё вилоятлари учун мослаштирилган.\nСовхоз нави – совуққа чидамли, ҳосилдор нав бўлиб, ундан универсал нав сифатида фойдаланилади. Дарахтларнинг шох-шаббаси қалин, тескари пирамидасимон шаклда, кучли ўсади. Экилганидан кейин 3-йили ҳосилга кириб, ҳар йили ҳосил беради. Ҳосилдорлиги юқори –ҳар тупдан 100 кг гача ҳосил олинади. Меваси сариқ рангда, юзаси силли, йирик айримлари 500гр дан ҳам ортиқ, ўртача туклаган. Асосан ноксимон, эти оқ, ўртача зич, серсув, ёқимли ширин мазалли. Мевасининг узилган заҳоти ейиш мумкин. Феврал-март ойигача яхши сақланади. Мевасидан сифатли мураббо ва компот тайёрланади.\nХоразм олмасимон беҳиси — бу нав асосан Хоразм воҳасида тарқалган. Дарахти 4-5 м баланд бўлиб ўсади. Экилгандан кейин 4-5-йили ҳосилга киради. Ҳар йили ҳосил беради. Меваси юмалоқ-ясси, кенг қиррали. Сирти қўнғиз рангли тук билан қалин қопланган бўлади. Етилганида оч лимон рангда бўлади. Пўсти юпқа, эти сарғиш-оқ, зич, ўртача, сувли, ҳушбўй, ширин. Октабр ойи бошларидан бошлаб узилади, январ ойи охиригача яхши сақланади.\nАнжир меваси етиштириш\nМевали дарахтларни жойлаштириш усуллари\nТок филлоксераси — узумзорларнинг хавфли кушандаси\nКалифорния қалқондорининг олма дарахтларига зарари ва унга қарши...\nБоғ ва токзорларда июнь ойида бажариладиган агротехник тадбирлар\nСақлаш давомида меваларда кузатиладиган касалликлар


iPhone ихлосмандларига 1,3 млн долларлик гаджет таклиф қилинмоқда\n09:09 / 02.08.2016\nГаджетларга безак бериш билан шуғулланувчи АҚШнинг Brikk компанияси янги iPhone 7 моделига буюртмалар қабул қилишни бошлаганини эълон қилди, деб хабар бермоқда Luxurylaunches. Телефон корпусини пушти, сариқ тилла ёки платинадан тайёрлаш таклиф қилинмоқда. Шунингдек, гаджетни умумий оғирлиги 60 каратлик олмослар билан безаш ҳам мумкин.\nБундай смартфоннинг нархи 1,3 млн долларни ташкил қилади.\nApple янги смартфони тақдимотини 2016 йил кузига ўтказишни режалаштирган. Бироқ интернетда телефоннинг суратлари пайдо бўлишга улгурди. Бундан ташқари, июлда YouTube’да янги смартфоннинг тахмин қилинаётган ранглари (Gold, Rose Gold ва Space Black) тасвирланган видео ҳам жойлаштирилди.\niPhone iPhone 7 гаджет


Автор: buxoro · Published 29.08.2020\nСен-қудрат манбаи, саодат маскани, жонажон Ўзбекистоним!\nҲар йили мустақиллик байрамини алоҳида шиор остида нишонлаш гўзал анъанага айланди. Бу шиорлар бутун жамиятнинг мақсад-муддаосини, орзу-истакларини, фикрлар умумийлигини ўзида жамлаган. Халқларимизни ягона мақсад йўлида бирлаштирадиган ва янги зафарларга йўналтирувчи кучга айланган. Синовли кунлар...\nМустақиллик – энг улуғ, энг азиз байрамимиз. Бу кун ҳурриятпарвар аждодларимизнинг асрий орзусини, халқимизнинг тенглар ичра тенг бўлиш ҳуқуқини юзага чиқаргани, миллий ўзлигимиз, қаддимиз ва қадримизни тиклагани билан улуғ, мўътабар. Мамлакатимиз тинчлиги ва тараққиёти,...\nМустақиллик – фахримиз ва ифтихоримиз\nМустақиллик – буюк неъмат. Унинг замирида эркин ва фаровон ҳаёт, тинчлик ва осойишталик мужассам, ҳар бир халқ ва миллат ўз эрки ва озодлиги учун матонат ила курашиб келган. Ватанимиз тараққиёти, мамлакатимиздаги буюк ўзгариш ва...\nАвтор: buxoro · Published 28.08.2020\nТаълим, фан ва маданият ходимлари касаба уюшмаси Ғиждувон туман кенгаши томонидан Ўзбекистон Республикаси Мустақиллигининг 29 йиллигини муносиб кутиб олиш ва нишонлаш бўйича тегишли чора-тадбирлар қабул қилиниб амалга оширилди. Мактабгача таълим ташкилотларида 200 нафар ишлаб...\nБиз мажбурий меҳнатга қаршимиз !\nМажбурий меҳнатга қарши курашамиз\n“Мажбурий меҳнатдан огоҳ бўлинг!”


Бу йилги байрам айниқса, қизилтепаликлар учун ёдда қоларли бўлди. Чунки туманда иккита маҳалла фуқаролар йиғини – “Айрончи” ва “Гулбоғ” маҳаллаларида “Обод маҳалла” дастури доирасида кенг кўламдаги бунёдкорлик ва ободонлаштириш ишлари амалга оширилди.\nМаълумки, ҳудудларнинг йўл-транспорт инфратузилмаси, муҳандислик-коммуникация тармоқлари ҳамда ижтимоий соҳа объектларини ривожлантириш орқали аҳолининг фаровонлиги ҳамда турмуш даражасини янада юксалтиришда Президентимизнинг “Обод қишлоқ” ва “Обод маҳалла” дастурларини амалга ошириш бўйича қўшимча чора-тадбирлар тўғрисида”ги қарори муҳим аҳамият касб этмоқда.\nТумандаги “Айрончи” маҳалласи аҳолиси бир неча йиллардан буён туман марказига боришда ёзда чанг, қишда лой йўллардан юришга мажбур эди. Маҳаллада давлат дастури доирасида ишларнинг бошлаб юборилиши аҳолининг бир қатор ижтимоий муаммолари ҳал этилишига сабаб бўлди. Дастур доирасида 18,3 миллиард сўмлик қурилиш-таъмирлаш ишлари бажарилди. Жумладан, янги маҳалла биноси қурилди, 10-сонли умумий ўрта таълим мактаби реконструкция қилиниб, 220 ўринли янги қўшимча ўқув биноси ўқувчилар учун ҳақиқий байрам совғаси бўлди.\n– Маҳалламизда кенг кўламдаги бунёдкорлик ва қурилиш ишларининг олиб борилиши натижасида янада кўркамлик касб этмоқда, – дейди МФЙ раиси Ризожон Холов. – Ҳудудимизда 7,1 киломтер узунликдаги йўллар асфальтланиб, 7 киломтер йўлга қум-шағал ётқизилди. Аҳолининг тоза ичимлик суви ва электр энергиясига бўлган талабини қонддириш, бу борадаги муаммоларни бартараф этиш мақсадида 8,7 киломтер ичимлик суви тармоғи тортилди, 21,1 киломтер электр тармоқлари реконструкция ва модернизация қилинди ва 3 та янги трансформатор ўрнатилди. Шунингдек, 5,3 киломтер газ қувур ва 8 та газ тақсимлаш пунктлари таъмирланди. Айни пайтда эса 1 та сув иншооти ва 120 ўринли давлат мактабгача таълим ташкилотида қурилиш ишлари амалга оширилмоқда.\nДарвоқе, “Айрончи” маҳалласини янада обод манзилга айлантириш мақсадида уй-жой таъмирида, том қисмини ёпишда қийналаётган 23 та оилага ҳар томонлама ёрдам кўрсатилди. Қўлдошбек Остоновнинг хонадони эса тўлиқ янгидан қуриб берилди.\n“Гулбоғ” маҳалласида дастур доирасида 24,2 миллиард сўмлик қурилиш-таъмирлаш ишлари бажарилди. Бу ерда ҳам янги маҳалла биноси қурилди. 9,3 киломтер йўл асфальтлаштирилиб, 20,8 киломтер ичимлик суви тармоғи тортилди. 20 киломтер электр тармоқлари реконструкция ва модернизация қилиниб, 5 та янги трансформатор ўрнатилди. 10 киломтер газ қувурлари ва 20 та газ тақсимлаш пунктлари таъмирланди.\n– Давлат дастури доирасида маҳалламизда 2-сонли умумий ўрта таълим мактаби ва “Олмазор” оилавий поликлиникаси биноси капитал таъмирланиб, давлат-хусусий шерикчилик асосидаги 120 ўринли “Ҳур юрт ёшлари” мактабгача таълим ташкилоти фойдаланишга топширилди, – дейди маҳалла раиси Бахтиёр Қобилов. – Ҳудудимизда дастур бўйича ишлар бошлангандан кейин тузилган ишчи гуруҳи аъзолари ҳафтанинг якшанба кунлари маҳаллада аҳоли муаммоларини ўрганишди. Натижада 27 та оиланинг уйларини таъмирлашга кўмаклашилди.\nОбод маҳаллаларнинг очилиш маросимлари ҳақиқий байрамга айланди. Маҳалла аҳли, кенг жамоатчилик вакиллари иштирок этган тантаналарда юртимизда амалга оширилаётган ислоҳотлар самараси алоҳида эътироф этилди.\nТуман маданият уйи санъаткорлари томонидан ижро этилган куй-қўшиқлар тантаналарга ўзгача шукуҳ бағишлади.


19:04 / 16.04.2018 3792 pdf Ўқиш режими + -\nҲар бир жамиятда раҳбар бўлиши керак бўлганидек, оила деб номланган кичик жамиятда ҳам раҳбар бўлиши лозим. Бу масалани бошқалар қандай ечганига назар соладиган бўлсак, турли халқлар турлича муносабатда бўлганларини кўрамиз. Кўпчилик инсонлар оила раҳбари эркак бўлиши кераклигини таъкидлашган. Тарихда, озчилик бўлса ҳам, оилада аёл киши раҳбар бўлиши керак, деганлар бўлган. Бугунги кунимизда тенгҳуқуқлилик кўпроқ илгари сурилмоқда.\nИсломда эса, оила раҳбарлиги, масъулият сифатида, айнан эркакка юклатилган. Бу, албатта, Аллоҳ таолонинг амри ила бўлган.\n«Аллоҳ баъзиларини баъзиларидан устун қилгани ва молларидан сарфлаганлари учун, эркаклар аёлларга раҳбардирлар» (34-оят).\nҲар бир жамиятга раҳбар лозим. Раҳбари бўлмаган жамиятда тартиб-интизом, тинчлик-омонлик ва хайр-барака бўлмайди. Ислом таълимоти бўйича, оила энг муҳим жамият бўлиб, катта жамиятнинг асосий ғишти ҳисобланади. Fиштлари пишиқ иморат мустаҳкам бўлганидек, оилалари аҳил, мустаҳкам бўлган жамият ҳам бақувват бўлади. Шундай муҳим муассаса бўлган оиланинг раҳбари бўлмаслиги мумкин эмас. Нима учун Исломда оила раҳбарлиги эркакка берилган? Бу саволга ушбу ояти каримада шундай жавоб берилади:\nДемак, оила раҳбарлиги бобида Аллоҳ таоло эркакни аёлдан афзал қилиб яратибди. Дарҳақиқат, эркак киши ўзининг жисмоний тузилиши, ички ва ташқи қиёфаси, асабий, руҳий нафсоний ва бошқа жиҳатларидан оила раҳбари бўлишга мос қилиб яратилган. Бунинг устига, оилани қуриш ва уни тутиб туриш, бу йўлдаги барча сарф-харажатлар ҳам эркак киши зиммасида. У катта меҳнат эвазига топилган молу мулкининг беҳуда кетмаслиги лозимлигини ўйлайди, оилани мустаҳкам ҳолда тутиб туришнинг чора-тадбирларини кўришга мажбур бўлади.\nАллоҳ таоло ҳеч бир ишни беҳикмат қилмайди. Жумладан, эркак киши оила раҳбари бўлса ва у ўз раҳбарлигини шариатда кўрсатилгандек адо этса, бундай оилалар бахт-саодатга соҳиб бўлмоқда.\nАфсуски, кўп одамлар ояти каримада кўзда тутилган раҳбарликни қаҳр, жабр ва зулм ўтказишнинг имкони деб тушунадилар. Аслида, бу раҳбарлик масъ улиятдир. Масъулият бўлганида ҳам, улкан масъулиятдир. Ушбу масъулиятга биноан, эркак киши оиланинг, жумладан, аёлга ҳомийликни, уни боқишни, муҳофаза қилишни адо этмоғи лозим.\nЭркак айнан эркак бўлганлиги учун ҳам оила раҳбари қилинган. У оиланинг ҳимояси йўлида керак бўлса, ўзини қурбон ҳам қилади, эркакларга хос бўлган барча оғирликларни кўтаради, оилани нафақа билан таъминлайди, оила аъзоларига меҳр ва раҳм-шафқат кўрсатади. Уларга жабр-ситам ва зулм қилишга ҳаққи йўқ.\nТаққослаш учун мисол келтириб ўтишга ижозат бергайсиз. Европада ҳам эркак оила раҳбари ҳисобланган. Унинг оила аъзолари устидаги ҳаққи шу даражага етганки, у раҳбар сифатида хотини ва болаларини сотиб юбориш ҳаққига ҳам эга бўлган. Англияда хотинини сотиш ҳаққи фақатгина 1805 йилда бекор қилинган. Аммо, инглизлар бу қонунга амал қилмай, хотинларини сотишни давом эттираверганлар. Масалан, 1931 йили бир инглиз ўз хотинини 500 фунтга сотган. Ушбу ва шунга ўхшаш ҳодисалар таъсири остида БМТ 1948 йили 14 декабрь куни инсон ҳуқуқлари баёнотини эълон қилди. Бу гаплар ҳаводан олингани йўқ, истаганлар В.Л.Дюрантнинг «Дунё тарихи» номли китобининг 21-бетига назар солиши мумкин.\nЕвропада эркак билан тенг ишлаган аёл эркаклар оладиган иш ҳаққининг ярмини оларди. Аёл киши ўзи топган маблағни ўз ихтиёри билан сарфлаш ҳаққига эга эмас эди. Фақатгина 1942 йилга келиб, Францияда аёл эрининг ҳаққи аралашмаган молини ўзи ишлатиши мумкинлиги ҳақида қонун чиқди.\nШунинг учун ҳам ўша ерларда тенг ҳуқуқлилик ҳақида талаблар кучайди. Бу талаблар Америкага ҳам етиб боргандагина аёлга эркак оладиган иш ҳаққининг 57% ини олиш ҳаққи берилди.\nШундан кейин тенг ҳуқуқлилик ҳақидаги талаблар аёлнинг зиддига айланиб кетди. АҚШ конгресси давлат дастурига «Эркак ва аёл барча нарсада баробар» деган ўзгартириш киритишни талаб қилиб чиқди. Бунда миршаблик, аскарлик ва қамоқ каби масалаларда ҳам аёллар эркаклар билан тенг бўлиши кераклигини билган аёллар жамиятлари намойишлар уюштирганидан кейингина бу иш тўхтатилди.\nИсломда эса, тенг ҳуқуқлилик керак бўлган жойда тенг ҳуқуқлилик жорий қилинган. Эркакка эркакларга мос ҳуқуқлар берилган ва мажбуриятлар юклатилган, аёлга аёлларга мос ҳуқуқлар берилган ва мажбуриятлар юклатилган.\n18:04 / 15.04.2018 1693\n19:11 / 16.04.2018 2729\n14436 05:00 / 14.02.2017\n3762 05:00 / 14.02.2017\n6277 09:02 / 02.02.2018


НАЗМ МУЛКИНИНГ СУЛТОНИ – Сирдарё вилояти касаба уюшмалари ташкилотлари бирлашмаси Кенгаши\n09.02.2016 07.03.2016 sirdaryo\nШу кунларда шеърият мулкининг султони –Ҳазрат Алишер Навоий таваллудининг 575 йиллиги бутун мамлакатимизда кенг нишонланмоқда. Вилоят касаба уюшмалари тизимидаги барча муассаса, ташкилот ва корхоналар меҳнат жамоаларида ушбу байрамга бағишланган тадбирлар бўлиб ўтмоқда.\nБуюк шоир меросига эҳтиром ила йўғрилган маънавият соати вилоят давлат солиқ инспекцияси фаоллар залида бўлиб ўтди. Ушбу тадбирда Республика давлат муассасалари ва жамоат хизмати ходимлари касаба уюшмасининг вилоятдаги масъул ташкилотчиси А.Тожиев, вилоят Маънавият ва тарғибот маркази ходими шоир Алишер Нурбоев ва вилоят касаба уюшмалари ташкилотлари бирлашмасидан масъул ходимлар иштирок этдилар.\nСўзга чиққан шоир А.Нурбоев Алишер Навоий асарларининг замонавий адабиётига таъсири, шоир қолдирган бой адабий мероснинг бугунги ёшлар тарбиясидаги аҳамияти ҳақида, Навоий ижодида адолат принциплари ҳақида маъруза қилди ва шоир ғазалларидан намуналар ўқиб берди.\nСўзга чиққан маърузачилар ўзбек заминида етишиб чиққан, бугун ижодий ва илмий меросларини бутун дунё ўрганаётган бобокалонларимиз, шу жумладан, Навоий сиймосига дунёнинг барча бурчакларида эҳтиром кўрсатилаётгани ҳақида фахрланиб сўзладилар.\nДавлат солиқ инспекцияси ходимлари ҳам шеърият мулкининг султони ҳазрат Навоийнинг ғазалларини ёддан ўқиб, бу борадаги билимларини намойиш этдилар.\n← БЕКТАРОР ВА БОҚИЙ СИЙМО\nЯНГИ ИШ ЎРИНЛАРИ ЯРАТИЛАДИ →\n05.07.2017 sirdaryo ЁЗ – ЎТМОҚДА СОЗ!da fikr bildirishni o'chirish\n29.05.2017 sirdaryo УЛУҒ ИШЛАР МАСЪУЛИЯТИda fikr bildirishni o'chirish


Қадриятларимиз тимсоли — Huquq\nHome / Тавсия этимиз / Қадриятларимиз тимсоли\n17.10.2019\tТавсия этимиз 236\n«Давлат тили ҳақида»ги қонун қабул қилинганининг 30 йиллигига\nҲар бир халқнинг беназир маънавий бойликларидан бири она тилидир. У инсонларнинг ўзаро алоқа воситаси бўлиб, Яратганнинг бебаҳо неъмати ҳисобланади. Миллатларни миллатлардан ажратиб турувчи асосий белги ҳам тилдир. У одамларни миллат сифатида бирлаштиради, яъни халқнинг ўзлигини намоён қилади. Жамики эзгу фазилатлар инсон қалбига аввало она алласи, она тилининг бетакрор жозибаси билан сингади. Шунинг учун ҳам инсоният маданий ҳаётининг шаклланиши ва тараққиётини тилсиз тасаввур этиб бўлмайди. Замон эврилишлари, бемисл тараққиёт даставвал тил орқали ифодаланади.\nБайроқ, герб ва мадҳия сингари миллий тили ҳам давлатнинг муқаддас рамзларидан биридир. Шунинг учун ҳар бир халқ ўз тилининг тараққиёти учун қайғуради. Афсуски, салкам бир юз ўттиз йил мустабидлик исканжасида қолган она тилимиз ана шу эркинликдан, ривожланишдан маҳрум бўлган эди. Айтиш жоизки, 1989 йил 21 октябрда “Ўзбекистон Республикаси давлат тили ҳақида”ги қонуннинг қабул қилиниши, яъни мустабид тузум ҳукмрон бўлиб турган бир даврда халқимизнинг муқаддас қадриятларидан бири саналмиш она тилимиз ўзининг қонуний мақом ва ҳимоясига эга бўлиши ватанимиз тарихида том маънодаги буюк воқеалардан бири бўлди.\nБугунги кунда ер юзида беш мингга яқин тил бўлиб, улар ҳуқуқий мақоми, тутган ўрни ва қўлланиш доирасига кўра уч турга бўлинади. Яъни 6 та халқаро тил (инглиз, француз, испан, рус, араб ва хитой тиллари), 200 га яқин давлат тили (ўзбек, немис, украин ва бошқа тиллар), қолган 4800 га яқини — маҳаллий тиллар (на халқаро, на давлат тили мақомига эга тиллар).\nОна тилимиз — бизнинг ўзлигимиз. Ўзлигимиз эса ҳаёт саҳнасида миллат сифатида борлигимиздир. Ўзбек тили 1989 йил 21 октябргача учинчи даражали, яъни маҳаллий тил даражасида бўлиб, жуда ҳам ғариб аҳволга тушиб қолган эди. Юқорида қайд этилган қонуннинг қабул қилиниши ўзбек тилини иккинчи босқичга олиб чиқди, яъни маҳаллий тилдан давлат тили даражасига кўтарди ва унинг ҳуқуқий асослари яратилди. Айниқса, Ўзбекистон Конституциясининг 4-моддасида “Ўзбекистон Республикасининг давлат тили ўзбек тилидир” деб белгиланиши тилимизнинг ижтимоий ҳаётда қўлланиш мавқеини янада мустаҳкамлади, уни муқаддас ва буюк тимсолга айлантирди. Миллат, халқ тушунчаси улуғликларга ундайди, эзгу амалларни бажаришга даъват этади. Зотан, яшашнинг мазмун-моҳияти ҳам ўзлигимизни, қадриятларимизни эъзозлашимиздадир. Шунинг учун она тилимиз қулоққа ажиб бир наводай қуюлади, ундан жонимиз ҳузурланади. Бизни улуғвор этадиган, улуғвор яшашга ундаб турадиган ҳам она тилимиздир.\nТилимизни қадрлаш — ҳар биримизнинг бурчимиз. Баъзан қадриятларимиз тимсоли — она тилимизга нисбатан эътиборсизликни кўриб ранжийсан киши. Чет тиллар олдида ўз тилимизни паст кўриш (унга давлат тили мақоми берилган бўлса-да) урф бўлиб бораяпти. Мисол учун, Қарши шаҳри кўчаларига бир қаранг! “Версаль” тўйхонаси, “Пирамида” емакхонаси… Бу рўйхатни яна узоқ давом эттириш мумкин. Наҳотки, тўйхона-ю емакхоналарни аташ учун ўзбекча чиройли номлар топилмаган бўлса?! Ўз юртимизда ўзимиз ўз тилимизни беқадр қилсак, унинг қадрини ким келиб кўтариб беради?!\nУчрашув ва конференцияларнинг таклифнома ёки дастурларини олайлик: инлизча ёки русча таржимаси бор, ўзбек тилида ёзилган қисми ҳам ё русча, ё инглизча атамаларга тўлиб-тошган. Йиғин танаффусида бериладиган “бир пиёла чой”ни “кофе-брейк” деймиз, негадир уни “чойтаътил” деб аташни ор биламиз. Ёки минбарга чиқиб олиб, шевада гапираётган айрим нотиқларни кўриб, энсанг қотади. Майли, шевада гапирсин, тўйиб гаплашсин. Зеро, шевалар тилнинг илдизи, тўғрироғи — булоқлари, улар ҳам қуриб қолмаслиги лозим. Бироқ минбарга чиқиб кўпчиликка юзланган одам, агар ўзини ҳурмат қилса, марҳамат қилиб адабий тилда гапирсин! Минбарга етган одамнинг елкасида миллат юки бўлмоғи даркор! Мактабдан олий ўқув юртларигача, мажлису йиғинлардан расмий тадбирларгача давлат тилида олиб борилмоғи керак. Яна бир гап. Масалан, телевидение бошловчиси бир кўрсатувни олиб борди дейлик. Кўрсатув ниҳоясига етгач, у телетомошабинларга юзланиб, “сиз билан фалончи писмадончи (исм-фамилиясини айтади) бўлди” дейди. Бу гапни қандай тушуниш керак? Шундай гапларни эшитаркансан, халқимизнинг “Ўйнаб гапирсанг ҳам, ўйлаб гапир” деган мақоли хаёлдан ўтади.\nТилимизга давлат тили мақоми берилганига ўттиз йил тўлиши муносабати билан катта-катта тадбирлар ўтказилмоқда. Бу жуда қувонарли ҳолат. Аммо ўтган йиллар давомида байрамдан кейин ҳаммаси олдинги ҳолатига қайтиб, аввалгидай эътиборсизлик бошланганини албатта оқлаб бўлмайди. Буюк ёзувчи Абдулла Қаҳҳор таъкидлаганидек, “Бизнинг жуда бой, чиройли тилимиз бор, бу тилда ифодалаб бўлмайдиган фикр-туйғу, ҳолат йўқ”. Ҳақиқатан ҳам ўзбек тили ўзининг сўзга бойлиги, мусиқийлиги, оҳангдорлиги, сўз бирикмаларининг қулайлиги, мақол, матал ва ибораларнинг кўплиги, сўзларининг сермаънолиги билан бошқа тиллардан ажралиб туради. Шундай бой ва катта тарихга эга тилимизни асраб-авайлаб кейинги авлодларга етказиш ҳар биримизнинг бурчимиздир.\nБизда болаларга тил ўргатиш муаммоси қандай ҳал этилаяпти? Бу муаммонинг туб илдизи чуқурроқ, масала тилнинг сут билан кириши, боланинг она тилини қаерда ўргана бошлашида. Бешик тебратадиган келинларнинг бир қўли бешикда, икки кўзи телевизорда — алла фақат кўрик-танловларда айтилаяпти… Эртак айтиб берадиган бувилар кам. Дастурхон атрофидаги гурунглар йўқ бўлиб кетди. Шундай экан, бола тил машқини қаердан олади — у ҳам ноилож телевизорга тикилади, сал эси киргани компьютерни титкилайди, суррогат нарсалар онгига қуюлаверади, жумладан бузуқ тил ҳам. Фикр шаклланиши, тилни билишнинг муҳим омилларидан бири китоб, бадиий асар ўқишдир. Қуш уясида кўрганини қилади деганларидек, ота-онаси қўлига китоб олмаган боланинг бадиий китобга ошно бўлиши даргумон.\nМиллий сўз (тил) чет тилини ўрганишда асосий замин ҳисобланади. Шу боис она тилимизни қанча теран билсак, чет тилини шунча пухта ўзлаштирамиз. Мана ўйланг, масалан, ўзи асли ўзбек бўлатуриб, болалигидан русча боғчага қатнаб, русча мактабда ўқиб ва табиийки, кейинги ҳаёти давомида европача муҳитда яшаган одамларнинг тили ҳаминқадар, фикрлаш тарзи ҳам на у, на бу бўлиб қолади. Тафаккури ҳам ўзгаради. Бунга бадиий адабиётимиз ҳам бир мисол. Ўзи ўзбек бўлатуриб бошқа тилда ёзган истеъдодларнинг асарлари ўзбек заминида унча илдиз ота олмади, ҳатто уларни таржима қилганда ҳам ташқаридан қараш, бадиий тафаккур бегоналиги сезилиб қолади. Айнан шу тоифадаги ёзувчиларнинг яқинда рус тилига расмий тил мақомини бериш борасидаги мурожаати қанча эътирозу баҳсларга сабаб бўлганидан кўпчиликнинг хабари бор.\nМаълумки, бой маданият ва юксак маънавиятга эга ҳар бир халқнинг ўз ёзуви бор. Жумладан ўзбек халқининг ҳам. Туркий халқлар, хусусан, ўзбек халқи ўзининг кўп асрлик тарихида оромий, хоразмий (милоддан аввалги III-I асрларда), сўғд (эрамизнинг V асрига қадар), ўрхун-энасой (руник) VI-VIII асрлар), араб (VIII асрдан 1929 йилгача), уйғур (X-XV асрларда), лотин (илк марта 1930-1940 йиллар), кирилл (1940 йилдан ҳозирги кунгача) ва яна лотин (1993 йилдан ҳозирги кунгача) ёзувларидан фойдаланган. Бир алифбодан иккинчисига ўтиш ёшларнинг ватани, ота-боболари ўтмишидан бехабар қолишига олиб келади. Арман олими Месроп Маштоц бундан икки минг йил аввал арман ва грузин ёзувини ихтиро қилган. Ушбу ёзув ҳозиргача қўлланади. Мазкур халқларнинг бу ибратли ишидан ўрнак олса арзийди.\nИстиқлолгача ўзбек тилининг бебаҳо мулки бўлган, ҳаётда бекаму кўст қўлланиб келган жуда кўп сўзлар шўро сиёсати талаби асосида диний, эскирган каби тамғалар билан тазйиққа учраб, истеъмолдан чиқарилди. Бугун юртимиз озод, миллий қадриятларимиз билан бирга тилимиз ҳам жаҳонга юз тутди. Кураш, ҳалол, чала, ёнбош деган сўзларимиз бутун дунёда қўлланмоқда. Ўзбекча сўзлар бошқа миллат вакилларининг тилида ҳам қўшиқ бўлиб янграмоқда.\nМамлакатимизда рўй бераётган улкан янгиланишлар, кўп давлатлар билан сиёсий, иқтисодий, илмий ва маданий алоқаларнинг кучайиб бораётгани қисқа вақт ичида ўзбек тилининг бойишига сезиларли таъсир кўрсатди. Масалан, ижтимоий-сиёсий ҳаётга оид брифинг, геосиёсат, глобаллашув, конвенция, рейтинг каби, бозор иқтисодиёти, янгича иқтисодий сиёсат тизимига оид аудит, брокер, валюта бозори, дилер, инвестор, инновация, инфратузилма, конвертация, маркетинг, менежмент, мониторинг, провайдер, тендер каби атамаларнинг истеъмолга кириб келиши шунинг самарасидир.\nЯқинда Президентимиз “Туркий тилли давлатлар ҳамкорлик кенгашини тузиш тўғрисидаги Нахичеван битимини ратификация қилиш тўғрисида”ги қонунни имзолади. Туркий тилли давлатлар ҳамкорлик кенгаши туркий мамлакатлар мулоқоти ва ҳамкорлигини ривожлантириш учун ташкил этилган халқаро платформадир. Мазкур кенгаш халқаро ташкилот бўлиб, фаолиятининг асоси туркий тилли мамлакатлар ўртасида дўстлик ва қўшничиликни мустаҳкамлаш, ҳудудда ва жаҳонда тинчликни сақлаш, хавфсизлик ва ўзаро ишончни кучайтиришга қаратилган.\nБуюк авар шоири Расул Ҳамзатов авар тили бор экан, мен борман, авар тили йўқ экан, мен ҳам йўқман деган экан. Демак, она тилимиз — бизнинг жонимиз, танимиз, хуллас, ўзимиз, ўзлигимиз, онажонимизнинг тилидир. Бу ҳақда Ўзбекистон қаҳрамони Абдулла Ориповдан орттириб бир нарса дейиш қийин:\nОна тилим — онажоним тили бу,\nБешикданоқ сингган жону қулоққа.\nОна тилим — хонумоним тили бу,


Масато Хиватари, Хоккайдо университети профессори (Япония):\n– Тошкент шаҳри ва вилоятидаги бир қанча сайлов участкаларида бўлдим ва Ўзбекистон Республикаси Олий Мажлиси Қонунчилик палатаси, халқ депутатлари вилоят, туман ва шаҳар Кенгашларига бўлиб ўтадиган сайловга тайёргарлик ишлари билан танишдим. Тайёргарлик ишлар юқори даражада амалга оширилмоқда. Бу жараёнга нодавлат нотижорат ташкилотларининг кенг жалб этилгани самарасидир. Нодавлат нотижорат ташкилотлари ва оммавий ахборот воситалари ўртасида йўлга қўйилган ҳамкорлик фуқаролик жамиятининг ажралмас таркибий қисми ҳисобланади.\nЎзбекистонда давлат ҳокимияти органлари тизимида парламентнинг ролини янада ошириш борасида амалга оширилаётган ислоҳотлардан яхши хабардорман. Айни пайтда сиёсий партияларнинг давлат ҳокимияти органларини шакллантиришда роли сезиларли равишда кучайтирилиб, мамлакат сиёсий ҳаётида фаол иштирок этмоқда. Юқори даража ўтказилган сайловолди кампаниялари ҳам бундан далолат беради.\nЎзбекистон Республикаси Олий Мажлиси Қонунчилик палатаси ва маҳаллий Кенгашлар депутатлигига номзодлар рўйхатида хотин-қизлар ва ёшларнинг кўплиги эътиборга лойиқдир. Бу Ўзбекистон хотин-қизлари мамлакатнинг ижтимоий-сиёсий ҳаётига фаол жалб этилаётганини тасдиқлайди. Улар орасида ёш номзодларнинг кўплиги эса Ўзбекистонда амалга оширилаётган ёшларга оид давлат сиёсати самарадорлигининг ёрқин кўрсаткичидир. Ўзбекистон Республикаси Олий Мажлиси Қонунчилик палатасининг янги таркибида ёш депутатлар сафининг кенгайиши қонун ижодкорлиги фаолиятига ижобий таъсир кўрсатишига ишонаман.\nЎзбекистонда сайловга бир кун қолганда сайловолди ташвиқотлари тўхтатилади. Бу норма сайловчиларнинг сайловолди кампанияларида олган маълумотларни чуқур англаб, 21 декабрь куни тўғри қарор қабул қилишида муҳим аҳамиятга эга деб ўйлайман.\nЎзбекистонга биринчи марта ўн йил аввал келгандим. Шу вақт ичида мамлакатингиз қиёфаси тубдан ўзгарган. Янги биноларнинг бунёд этилаётгани, шаҳар ва қишлоқ инфратузилмаси ривожлантирилаётгани, замонавий меҳмонхоналар, ресторанлар ва бошқа объектлар тармоғининг янада кенгайтирилаётгани мамлакат ва халқ фаровонлиги тобора юксалиб бораётганидан далолатдир.\nКатерин Фианкан-Боконга, Швейцария ва Лихтенштейн Хорижий матбуот уюшмаси вице-президенти:\n– Сайловларнинг очиқ ва ошкоралик принципи асосида ўтказилиши ҳар қандай демократик давлат ҳаётида муҳим аҳамиятга эга. Халқнинг тўғридан-тўғри сайловлар орқали ўз хоҳиш-иродасини билдиришини таъминлаш Ўзбекистонни демократик ривожлантириш йўлида эришилаётган муваффақиятларнинг кафолатидир. Юртингизда сайловолди тайёргарликларининг юксак савияда ташкил этилгани кўплаб мамлакатлар учун намуна бўлиб хизмат қилмоқда.\nСиёсий партияларга ўз дастури мазмун-моҳиятини сайловчиларга етказишда кўмаклашаётган оммавий ахборот воситалари аҳолини сайлов жараёнига жалб этишда алоҳида ўрин тутади. Айни пайтда турли партиялардан кўрсатилган номзодларнинг оммавий ахборот воситаларидан тенг фойдаланиш имкониятига эга бўлиши ҳам муҳимдир. Ўзбекистон қонунчилигида ушбу норманинг мустаҳкамлаб қўйилгани сайловларни адолат ва тенглик тамойили асосида ўтказишда муҳим аҳамият касб этади.


Ҳадис дарслари (6-дарс) | Azon.uz - Ахборот-таҳлилий портал\nҲадис дарслари (6-дарс)\n590 21:00 16.12.2018\nБиз муҳаддис билан фақиҳнинг иши орасидаги фарқни яхшилаб тушуниб олсак, кифоя қилади. Аввал танишиб ўтганимиздек, муҳаддис ўзига етиб келган ҳадиснинг санади ва матнини чуқур ўрганиб, унинг Пайғамбаримиз соллаллоҳу алайҳи васалламга мансуб эканини ва даражасини, васфини аниқлайди. Фақиҳ эса ўша ҳадиснинг саҳиҳлиги ва даражасини аниқ билиб олганидан кейин ундан шаръий ҳукм олишга киришади. Қуръонда келмаган тафсилий ҳукмлар Суннатдан олинган. Намозларнинг вақти, ракъатлари сони, қиём, рукуъ, сажда, қаъда ва уларнинг фарзлиги, бошқа ҳукмларнинг вожиб, суннат ёки мустаҳаблиги – ҳаммаси шу жумлага киради. Фақиҳ бацзи ҳадисларда келган ҳукмларнинг барча мусулмонлар учун умумий ҳукм ёки бацзи шахсларгагина хос ҳукм эканини ҳам аниқлайди. Мисол учун, Пешин намозининг фарзи тўрт ракаат, дейилади. Бунга далил – Пайғамбаримиз соллаллоҳу алайҳи васаллам доимо тўрт ракаат ўқиганлар, бошқаларга ҳам шуни амр қилганлар. Бу борада бошқа ҳеч қандай гап-сўз бўлиши мумкин эмас. Бошқа кўпгина ҳукмлар ҳам шунга ўхшаш.\nШундай қилиб, жанобингиз ўқиган ўша ҳадис мансух бўлиб, амалдан қолган. Лекин муҳаддисларимизнинг вазифалари Расули Акрам соллаллоҳу алайҳи васалламдан содир бўлган ҳар бир ҳадисни аниқлаб, жамлаш бўлганлиги учун уни ўз китобларига киритганлар. Улар буниси мансух экан, ёзмай қўяверайлик, дейишмайди. Илмий омонат юзасидан, ўзлари аниқлаган ҳар бир ҳадисни ёзиб қўйишни ўз бурчлари деб биладилар. Ҳадислардаги бунга ўхшаш дақиқ нарсаларни мулоҳаза қилиб, солиштириб, жумладан, носух ва мансухларни ажратиб, ҳукм чиқариш эса фуқаҳоларнинг вазифасидир. Юқоридаги мисолда бу ҳақиқатнинг гувоҳи бўлиб турибмиз. Бунга ўхшаш бошқа мисоллар ҳам бор. Мусулмонлар ичида очяланғоч, таомга муҳтож кишилар кўпайиб кетган бир пайтда (ва яна бошқа ҳикматини Аллоҳнинг Ўзи билади) Пайғамбаримиз соллаллоҳу алайҳи васаллам қурбонлик гўштини уч кундан ортиқ сақлаб туришни ҳаром қилганлар. Кейинроқ эса бу ҳукмни ўзлари насх қилиб, қурбонлик гўштини хоҳлаганича ейишга ижозат берганлар.\nОлимнинг шундай мукаммал жавобидан сўнг ким ўз билганича ҳукм чиқаришга журцат этади?! Бу ҳамма учун яхши бўлади. Бекорчи гап-сўз, уруш-жанжал ҳам чиқмайди.\nЙиллар ўтди. Аллоҳ таоло каминага ҳам чет эл исломий илм даргоҳларида таҳсил олишни насиб этди. Ўша ердаги муҳтарам устозларимиздан бирлари, ҳадислардан фойдаланишда кўп илмлардан хабардор бўлиш зарурлиги, бацзи бир ҳадисларнинг айтилиш сабаблари ва тарихи борлиги, агар шулар эътиборга олинмаса, тамоман бошқача маъно ва тушунча чиқиб қолишини тушунтирдилар. Бунга мисол келтиришга ўтдилар:\n«Бўлмаса, эшитинглар. Бу ҳадисни кўриб, туя гўшти еган одам таҳоратини янгилаши лозим, деганлар бўлса, улар аҳли зоҳир дейилади. Яцни булар – ҳадисни зоҳиридан ҳукм чиқариб, гапираверадиганлар, дегани. Аммо ҳақиқий фақиҳ олимлар, шарций далилларни нозик нуқталаригача англаб етадиганлар бундай қилмайдилар. Ҳар бир далил билан атрофлича текшириб кўрадилар. Уламоларимиз бу биз мисол қилиб келтираётган ҳадисни ҳам текшириб кўрганлар. Аниқласалар, бу ҳадис маълум бир муносабат билан айтилган экан. Бир куни Расули Акрам соллаллоҳу алайҳи васаллам кишилар билан жамоат намозини ўқиб бўлиб, зиёфатга ўтирибдилар. Ҳамма таҳорати билан келиб, зиёфатга ўтирибди. Зиёфатда туя гўшти тортилибди. Ҳамма ундан маза қилиб ебди. Шу орада бировдан ноқулай ҳид чиқибди. Буни ҳамма ўзича мулоҳаза қилибди. Зиёфатдан яна жамоат намозига туриш керак бўлибди. Шунда Пайғамбаримиз соллаллоҳу алайҳи васаллам:\nАгар эцтибор берадиган бўлсак, «Иймондан кейинги энг яхши амал нима?» деган саволга турли ҳадисларда турлича жавоблар келади. Бирида жиҳод, дейилса, иккинчисида ҳаж, дейилади ва ҳоказо.\nХўш, нима учун бундай? Савол битта. Сўралаётган шахс ҳам битта – Расули Акрам соллаллоҳу алайҳи васалламнинг ўзлари, лекин жавоб ҳар хил. Нима учун? Чунки «сўровчи ҳар хил», дейдилар ҳадиснинг фиқҳини яхши тушунадиган уламоларимиз. Дарҳақиқат, Расулуллоҳ соллаллоҳу алайҳи васаллам ҳар бир одамнинг ҳолатига, имкониятларига ва иқтидорига қараб, ўзига яраша муомала қилганлар. «Иймондан кейинги энг яхши амал нима?» деб сўраган одам шижоатли, паҳлавон, қўрқмас, ботир инсон бўлса, «Жиҳод» деб жавоб берганлар.\nДарҳақиқат, жиҳод унинг ўзига ҳам, Исломга ҳам, мусулмонларга ҳам фойда келтирган. Агар ўша одамга Аллоҳнинг Расули рўза тутиш, деганларида, у паҳлавон одамнинг нафл рўзасидан ўзи, Ислом, мусулмонлар унинг жиҳодидан кўрган фойдани кўрмас эдилар.\nДавоми бор... 1-қисм. 2-қисм. 3-қисм. 4-қисм. 5-қисм.\n667 21:00 06.05.2019\n461 21:00 22.04.2019\n508 21:00 08.04.2019\n474 21:00 01.04.2019\n635 21:00 11.03.2019\nҲадис дарслари (15-дарс)\n520 21:00 25.02.2019


ИнтерФУТБОЛ :: ЎФА мутахассислари Сирдарё ва Жиззах вилоятларида бўлишди\nЎФА мутахассислари Сирдарё ва Жиззах вилоятларида бўлишди\nЎзбекистон футбол ассоциацияси мутахассислар гуруҳи жойларда бўлиб, ҳудудий футбол академиялари, мавжуд инфратузилма, болалар ҳамда ўсмирлар футболи, шунингдек оммавий футболга қаратилаётган эътибор билан яқиндан танишишаётгани ҳақида хабар берган эдик.\nБу сафар масъул мутахассислар Сирдарё вилоятига ташриф буюришди. Сафар давомида Янгиер шаҳридаги вилоят футбол академиясида футболчилар учун яратилган шарт-шароит кўздан кечирилди.\nАкадемия ҳудудида барпо этилаётган 70x45 ўлчамли сунъий қопламали майдон қурилиши ва ундан самарали фойдаланиш бўйича зарур кўрсатма ҳамда тавсиялар берилди.\nМураббийлар ва мутахассислар малакасини ошириш, футболчилар саломатлиги учун зарур бўлган озиқланиш ҳамда витаминизация масалаларида академия раҳбарияти билан суҳбат қурилиб, ушбу жиҳатларга ҳамиша катта эътибор қаратиш лозим экани қайд этилди.\nБугун ЎФА мутахассислар гуруҳи Жиззахда бўлиб, вилоят футбол академияси, инфратузилма, болалар ва ўсмирлар футболи ҳамда оммавий футболга қаратилаётган эътибор билан яқиндан танишишди.\nМазкур ташрифдан кўзланган асосий мақсад – ушбу йўналишлар бўйича ҳолатни фақатгина қоғозда ёки рақамларда эмас, балки бевосита жойига бориб ўрганиб чиқиш ҳамда тегишли чораларни кўришдан иборат.\nДастлаб ЎФА биринчи вице-президенти Равшан Эрматов ва масъул мутахассислар вилоят футбол академиясига ташриф буюриб, у ерда футболчилар учун яратилган шароитни кўздан кечиришди.\nМураббийлар ва мутахассислар малакасини ошириш, футболчилар саломатлиги учун зарур бўлган озиқланиш ҳамда витаминизация масалаларида академия раҳбарияти тегишли кўрсатмалар берилди.\nШундан сўнг ЎФА вакиллари Жиззах футбол ассоциациясида ҳам бўлишди ва вилоят футболининг бугунги ҳолатини ўрганиб чиқишди.\nШу билан бир қаторда Жиззах футболи рамзига айланган “Сўғдиёна” футбол клуби раҳбарияти билан учрашув бўлиб ўтди. Янги мавсумга тайёргарлик ҳозирданоқ бошлаб юборилган “Сўғдиёна” стадиони кўздан кечирилди.\nШунингдек, футболни ривожлантириш режаларини муҳокама қилиш мақсадида Равшан Эрматов Жиззах вилояти ҳокими Эргаш Алибекович Салиев билан учрашди ва худудда футболни янги даражага олиб чиқиш борасида фикр алмашишди.


Ван Гог жонланган тасвирлар кўргазмаси\n20:31 22 Март 2018\n16:23 15.10.2015 (Янгиланган 08:08 16.10.2015) Ҳавола олиш\nArtplay дизайн марказида "Ван Гог: 125 йиллик илҳом" мултимедиа кўргазмаси очилиши.\nМосквадаги Artplay дизайн марказида "Ван Гог: 125 йиллик илҳом" кўргазмаси очилади.\nМосквада "Ван Гог: 125 йиллик илҳом" мултимедиа кўргазмаси очилди. Ушбу кўргазма Москванинг Artplay дизайн марказида иш бошлади.\nТомошабинлар буюк постимпрессионист рассомнинг энг машҳур асарларининг юқори сифатли, катталаштирилган репродукцияларини томоша қилишади. Ушбу тасвирлар орасида Япония мотивлари, сирли юлдузли тунлар, тўлиб-тошган Франция табиат манзаралари бор. Умумий ҳисобда томошабинлар эътиборига 2 минг кв.м. майдонда рассомнинг 400 тасвири намойиш этилади.\nКўргазманинг ажойиб томони шундаки, у томошабинга гўёки тасвир ичига кириб кетиш имконини берилади. Масалан томошабин "Арледаги ётоқхона" ичида суратга тушиши ёки “Тунги қаҳвахона террасасида” бир пиёла қаҳва ичиши мумкин.\nОхирги янгиланиш: 12:14 21.03.2018\nНаврўз байрамига бағишланган байрам тадбири Москвадаги ВДНХ боғининг 75 павильони ва унинг атрофида ўтказилади\nОхирги янгиланиш: 18:54 20.03.2018\nЎзбекистонда биринчи дирижер аёл - Дилбар Абдурахмонова вафот этди\nДилбар Абдурахмонова Тошкентдаги Давлат Академик Катта Театрида "Аида", "Спартак", Фауст", "Отелло" каби машҳур опералар, "Боғчасарой фонтани", "Оққуш кўли", "Щелкунчик", "Дон Кихот" ва "Золушка" каби балетлар постановкасида иштирок этган\nОхирги янгиланиш: 14:34 20.03.2018\nОхирги янгиланиш: 19:16 19.03.2018